text:
“E situacion regional di Aruba ta mas peligroso cu nunca. Nicolas Maduro no por bay contra ningun decision di e grupo Chavista cu a permiti Nicolas bira lider di Venezuela, cu ta directamente mara na Cuba y na Rusia.”
Na momento cu e crisis na Ukraine a haya su inicio, riba e prome dia di reportahe di e desaroyo mundial nobo, DIARIO a adverti cu los for di e situacion militar, mester mira e desaroyo mundial economico, cu a kibra tur barera di ideologia politico internacional.
E cooperacion directo entre comunismo y mundo liber den e economia mundial prome cu e confrontacion na Ukraine a cuminsa, ta nifica cu si paisnan liber mishi cu interesnan economico di paisnan economista, e por bira un asina yama “tiro pa culata” pa e paisnan di mundo liber.
Esaki ta e problema grandi rond mundo, cu mester crea aliansa nobo of fortalece e cooperacion entre paisnan di mes bloke, pa por sobrevivi e situacion comercial mundial actual.
For di momento cu Venezuela a asumi e posicion di dictadura, medidanan economico a wordo tuma contra Venezuela, cu a dicidi pa Chavismo.
Venezuela a dicidi pa comunismo, cu a deshaci di e interes di cantidad di empresa liber riba tereno economico pero tambe a conoce un epoca di milatarismo nobo.
Pa deshaci di pensamentonan sumamente peligroso cu ta wordo crea na e momentonan aki, mester comprende con e medidanan contra Venezuela (mescos cu tin y ta wordo reforsa contra Cuba) ta afecta comercio y entrada financiero di Venezuela.
Fidel Castro tabata e figura central den surgimento di dictadura Chavista, cu a introduci e sistema Comunista, cu a nacionalisa cantidad di industria productivo y sigur den e sector petrolero.
Prueba di esaki ta e cantidad di companianan internacional, manera di Merca, cu mester a bandona Venezuela den e nacionalisacion di petroleo y a hiba perdidanan enorme. Te ainda un cantidad di e companianan aki ta busca nan pago, entre otro den casonan den Corte na paisnan manera Merca, caminda nan ta pidi pa bende Citgo pa nan haya e place cu Venezuela debe.
Cubanonan, entrena na nan turno dor di Rusia tabata e forsa grandi di Hugo Chavez, cu a tene duro na Fidel Castro te su morto.
Ta Cuba a militarisa Venezuela, cu tin ekipo militar Ruso manera informacionnan continuo tabata mustra region di Caribe, cu a perde atencion di e realidad na Venezuela, debi na e pandemia di Covid-19.
Na mes momento Husticia Mericano a inicia cantidad di caso criminal, no politico, manera pa labamento di placa y hasta droga, contra e grupo directo di Maduro cu ta te awe fugitivo di Merca.
E combersacionnan entre e representante di Biden y Maduro no a conduci na nada concreto cu no ta libertad di solamente dos di e total di seis miembro di gerencia di Citgo, cu a wordo encarcela y di cual uno, Nelson Martinez, a muri den prison.
Informantenan clave a mustra cu Aruba y region di Caribe y Latino Americano no mester relaha enfrente cantidad di informacion sin base y hasta falso cu ta circula entorno e bishita di e representante di Biden na Venezuela.
Por cierto na Merca mes, Biden tin suficiente oposicion contra un relacion cu Venezuela, mientras mundo ta wordo ciega cu un exigencia pa Maduro bay sinta na mesa cu Juan Guaido despues cu henter Latino America liber tabata parti di un operacion pa baha Nicolas Maduro.
E informacionnan di DIARIO ta sigui mustra riba Chevron, cu ta e ultimo compania petrolero Mericano na Venezuela, cu a hiba perdida grandi na e pais. Chevron a haya permiso di Merca pa keda Venezuela pero e permiso aki por wordo alarga.
DIARIO a splica Aruba cu Chevron ta mantene cabez di Venezuela riba awa riba tereno economico.
Pa Nicolas Maduro ta sumamente dificil, pa no bisa imposibel, pa sin mas bay contra Rusia y Cuba y yega na un relacion nobo cu Merca den un guera internacional.
Dictador Nicolas Maduro, ta depende di avionnan, ekipo, barconan militar di Rusia y Cuba pa e keda na mando y dirigi e pais cu militarnan Cubano cu ta uza e base comunista pa dirigi e ehercito.
Aruba y e otro islanan Hulandes mester cuida nan costa den e situacion sumamente peligroso segun informantenan clave di DIARIO, cu ta mustra cu awe e peliger Venezuela pa mas grandi cu nunca, pasobra un aparencia falso a wordo crea.


c: text/html

text:
Hpv ano sintomas
Jucăria antistres în formă de uter. Olvídate de la mama, de útero, de la placenta. Sa uitam de mama, de uter și placenta. Mă duc să-mi văd partenerul de pântec.
E hpv ano sintomas aki ta un otro viro kompará ku esun di HIV i herpes genital i oral. Tin diferente tipo di HPV, mas ku i solamente algun ta asosia ku kanser, kanser di boka di matris, vaginal, lepnan di vagina, kanser di chanchan, kanser na penis i kanser den boka i garganta.
Di otro banda, no ta tur hpv ano sintomas ku HPV 16 i 18 ta resultá den kanser. Laga nos ta pone korekto, no ta pasobra un persona tin kanser hpv ano sintomas chanchan, den garganta i boka esei ke bisa ku e tin e HPV. E viro ta ser pasa riba otro hende dor di relashon seksual, hpv ano sintomas i oral.
Pero tambe pa atraves di usa serbete di otro hende ku tin e viro. Tambe si líkido sali for di e kòndòn e por pega otro hende. No nesesariamente lo bo haña frèt si bo pega ku e viro. E frètnan por tin aparensia di e struktura di brokoli, plat, nan por ta chikí òf grandi.
Por dura lunanan promé e frètnan paresé. Den mayoría di kaso nos kurpa ta deshasí di e viro i asina bo nos sa mes ku bo tabatin e viro.
Tin ora bo ta pega ku e viro, pero bo kurpa mes ta destruí e sin ku bo ripará algu. E frètnan tin ora sa grawata, kima i manda sanger. Ta bon si bo tin kualke un di e síntomanan aki pa laga bo dòkter di papillon zeugma belek 5* òf dermatólogo dòkter di kueru wak e frèt.
Tin ora e frètnan ta bai pa semper i tin ora nan por regresá atrobe. Hoy en dia tin un vakuna tambe ku ta protehá kontra e tiponan HPV ku ta ser asosiá ku kanser.
Pa kualke síntoma i rekomendashon akudí dòkter di kas òf dermatólogo dòkter di kueru. Otro siman nos lo bin ku mas tópiko interesante.

robotstxt: allowed

filter: keep


text:
Recientemente, sali riba un otro media, un entrevista cu un señora cu tabata referiendo su mes na e adicto ambulante Arduin. E forma cu e dama tabata papia tabata duna un impression cu Arduin nunca lo a yega di haya ayudo y cu su famia tampoco lo no ta worry cu ne, poniendo asina un lus negativo riba e famia y varios otro instancianan na Aruba.
Mesora e famia a contact Sr. Frans pa por fabor mustra e otro banda di medaya, cu locual e Señora ta bisando no ta cuadra cu e berdad. E famia ta stima Arno, pero Arno mes no kier a ayudo. E famia tin hopi aña ta trata na yuda Arno, na varios ocasion e la wordo interna cerca Gino Frans na Stichting Eliezer y aparentemente na otro stichting tambe. E problema mas grandi ta keda cu Arno mes no kier ayudo y no ta keda pa hopi tempo interna, paso e ta bira agresivo y mester lag’e bek den libertad.
Na contrario di locual e Señora ta insinua, Arno ta un adicto ambulante, e ta sufri tambe di un malesa cu yama Huntington ziekte, esaki ta un spierziekte cu ta strob’e di move normal y e ta perde balansa. Algun siman atras pa motibo di su malesa e la wordo alcansa pa un auto, na momento cu e no por a controla su movecionnan y a subi caminda.
Segun sr. Frans, e dama lo ta haciendo un bon trabou di duna adictonan ambulante cuminda, pero no por haci manera cu nunca a yuda Arno. Gino ta conseha tambe pa ora un persona cuminsa cu un stichting pa yuda adictonan ambulante, lo ta bon pa acerca e otro stichtingnan cu tin mas tempo ta existi. Esaki pa asina haya sa mas over di e adictonan, prome cu cuminsa lansa acusacionnan cu ta crea un impression cu nunca na Aruba un stichting a haci algo pa un adicto.
Pa medio di e entrevista aki haci cu Gino Frans, nan kier bisa cu nan ta stima Arno hopi, e ta un adulto y ta e mes mester kier e ayudo. Pero cu semper nan ta cla pa yud’e.


text: Joseph Vissarionovitch Stalin (na rusiano: "Иocиф BиccapиoHoBич CTaлиH", na georgiano: "იოსებ ბესარიონის სტალინი"; Gori, 18 di desember 1878 — Moskou, 5 di mart1953), tabata e prome kabesante di Union Sovietiko, e secretario-general di Partido Komunista di Union Sovietiko y dI Comitê Sentral di 1922 te su morto na 1953. Su nomber di nasimento tabata "Ioseb Besarionis Dze Djughashvili" (na georgiano: "იოსებ ბესარიონის ძე ჯუღაშვილი"; na rusiano: "Иócиф BиccapиóHoBич ДжyraшBи́ли", "Ióssif Vissariónovich Djugashvíli").


text:
Con hopi nos muchanan sa di Betico Croes?
Den conexion cu celebracion di Dia Di Betico, CMB a dicidi di haci algo un poco diferente e
aña aki. Nos a invita algun muchanan pa bini hunto y puntra nan algun pregunta
tocante Betico manera si nan sa ken e ta, kico el a yega di logra, y pakico nos ta celebra
Dia di Betico na prome luga. E contestanan tabata diverso y hopi cute. Demasiado cute,
honestamente.
Varios di e muchanan a contesta nan preguntanan cu hopi entusiasmo y tabata tin otronan
cu a mustra un poco confundi den kico nan kier a contesta, of simplemente no tabata sa.
Locual ta hopi leuk pa mira tambe ta cu nos muchanan ta reconoce cu di berdad Betico
Croes ta un figura hopi importante pa nos isla. Ta esencial pa na cas y na nos scolnan nos
pone un poco mas enfasis riba e momentonan aki di nos historia pa nos muchanan por
siña mas tocante nan mesun hendenan, pa nan wordo inspira por medio di nan mesun
lidernan. Cu e video aki nos ta refleha riba esaki y na mes momento honrando nos
libertador su gran lucha pa hiba nos pais dilanti pa e siguiente generacionnan por sigui
disfruta di dje.
Un causa sagrado
Gilberto François “Betico” Croes a nace na Santa Cruz riba 25 di Januari, 1938. Despues di
a caba su scol na Aruba, el a bay Hulanda y studia na Hilversum Teachers Training College.
Na 1959 el a obtene su certificado di Hoofd Meester, y ora el a bin bek Aruba el a cuminsa
duna les na Sint Jozef School y Antonius College na Santa Cruz. Tabata na aña 1967 unda
cu e carera politico di Betico a cuminsa, inicialmente como miembro di Arubaanse Volks
Partij [AVP]. Despues na 1971 el a funda Movimiento Electoral di Pueblo [MEP] na unda e
tabata presidente y lider di e partido te na su fayecimento. Como politico, Betico a dedica
su mes specialmente na e determinacion propio di e comunidad Arubano, y na aña 1976 el
a tuma e iniciativa pa adopta un bandera Arubano hunto cu un himno. No mucho largo
despues manera nos conoce, a bini e logro di Aruba su Status Aparte.
Pa Betico, su mission di yuda Aruba tabata hopi mas grandi. Bo tabata sa cu e tabata
considera esaki un ‘causa sagrado’? Na bida, e tabata bisa cu e no tabata tin miedo di
nada pa por a yega na e causa sagrado aki pa nos pueblo, caminda el a enfrenta diferente
obstaculo den diferente manera y semper a lucha pa sobresali pa su mes, pa su partido, y
specialmente pa su hendenan y su pueblo tan stima, Aruba.
Feliz Dia Di Betico!


text:
ORANJESTAD, Aruba
Miembronan di Fraccion di POR, Dellanire Maduro y Alan Howell tabata presente na Plaza Juan Pablo Duarte pa celebracion di e di 176 aña di independencia di Republica Dominicana.
Aruba ta conta cu un colonia Dominicano importante, cual durante decadanan a sa di contribui na desaroyo di nos isla riba tur nivel. Como tal, Fraccion di POR ta celebra e fecha importante aki hunto cu tur esnan proveniente di Republica Dominicana cu a dicidi di haci di Aruba nan cas, nan hogar.
Masha pabien riba e Dia di Independencia na henter e colonia Dominicano na Aruba.


text:
WILLEMSTAD- 7 di mei 2015– ResientementeOfisina di Turismo di Kòrsou (CTB) den un seremonia ku a tuma lugá na Colombia durante e di 10 edishon di e kongreso ViajesCorp. Américas a keda honra pa e empresa Latín Press mediante un plakat di rekonosementu. Kòrsou tabata presente na e kongreso pa por hasi kontakto ku e asina yama meeting planners kual ta e personanan responsabel pa organisá eventonan di insentivo òf kongreso pa nan empresa. Kòrsou su partisipashon na e tipo di eventonan aki ta krea oportunidat pa haña gruponan grandi ku ta bin Kòrsou pa tene nan eventonan akinan lokual ta generá aktividat ekonómiko pa nos pais.
E rekonosementu aki Kòrsou a risibí komo muestra di gradisimentu pa e kontribushon ku Kòrsou a duna na e kongreso ViajesCorp. Américas durante e 10 añanan tras di lomba. Kòrsou su dedikashon i esfuerso tabata fundamental pa kresementu di e kongreso. Sr. Hugo Clarinda, direktor interino di CTB i sr. Victor Dapena, representante di CTB na Colombia a risibí e plakat na nòmber di CTB. E plakat a keda presentá pa sr. Fabio Enrique Giraldo representante di Latín Press ku ta e organisadó di e kongreso.


text:
Kamilah y Abigail Dammers lo inicia na e di dos buelta
Kamilah y Abigail lo cuminsa cu e di 6 restante weganan cu falta pa completa 12
Kamilah y Abigail Dammers lo inicia na e di dos buelta den e competencia individual Asuncion 2022.
Kamilah y Abigail lo cuminsa cu e di 6 restante weganan cu falta pa completa 12 entotal cu mester wordo hunga. Mester bisa cu Kamilah ta lidera e campeonato mientras cu Abigail ta na un di 6 lugar posiciona. E prome 8 bolicheranan lo clasifica pa e ronda final unda nos lo haya e 8 mihornan contra otro pa despues pa e semi-final di 4 mihornan y por ultimo e 2 mihornan cu keda lo bataya pa e medaya di Oro den e Weganan ODESUR Asuncion 2022.
Keda pendiente pagina social facebook di @Comite Olimpico Arubano unda nos lo bay envivo pa un transmicion cu e weganan. Tur cos ta depende di e posicion unda Aruba ta riba e tablero na e momento ey aki na Paraguay.


text:
Ps Hans Ponte
DIREKTOR SABAT SKOL
Un teologia di Sabat Skol ta identifiká i splika e suposishon ku ta apoyá e skol mas bieu den Iglesia Atventista. Dios ta e Fuente di tur konosementu ku ta apoyá tur e funshonnan di Sabat Skol. Pablo ta argumentá ku “pa medio di dje tur kos a ser kreá…” (Kolosensenan 1:!6). Dios no solamente a krea tur kos, E ta e Uniko ku ta kapas pa transformá e kurason humano. Dios ta deklará den Ezekiel 36:26 “Lo mi duna bo un kurason nobo i lo mi pone mi Spiritu den bo.”
Ellen G. White ta bisa den poko palabra “Kristu ta e úniko Fuente di kada impulso korekto. Kristu ta e úniko ser kende por implantá enemistat kontra piká den e kurason” (Kaminda na Kristu, p. 26). Esaki ta e dos fundamentunan mayó di Beibel ku ta apoyá Sabat Skol. E Dios kende ta e Fuente di tur konosementu ta transformá bidanan pa medio di e poder di e Spiritu Santu ku ta habitá internamente.


text:
KRALENDIJK – Hubert “Ibi” Pikerie ku ta na kabes di rèfrinan di nos isla, den e programa Deporte99 djarason ultimo, a hasi yamada na hóbennan pa sigui kursonan pa bira rèfri ya ku tin futuro komo rèfri.
FFB tin nesesidat di mas rèfri pa dirigí weganan di kampionato futbòl kuminsando ku weganan di kampionato hubenil i sigui pa senior.
Nos isla tin nesesidat di mas rèfri, ya ku pa loke ta trata hubenil so tin basta wega pa siman.
Tin desaroyo i tin mas tim a bini aserka.
Momentu ku kuminsá tambe ku kampionato femenino e aña aki, sigur mester di mas rèfri.
Asina ku logra un kantidat di 8 pa 10 kursista o mas, lo laga un intruktor bini fo’i Kòrsou pa duna e kurso.
Abo hóben ku ta interesá i ke bira rèfri, ata bo oportunidat.
Bo ke bira un rèfri profeshonal kuminsando ku weganan hubenil i sigui bai ariba, nos ta kere ku esaki ta bo oportunidat pa sigui kursonan pa bira rèfri i hasi karera komotal.
Pa inskribí pa e kurso pasa na ofisina di FFB na kaya Caracas òf yama sr. Ibi Pikerie na 786-2975 pa mas informashon tokante esaki.
Bo no tin nada di paga, e kurso ta grátis.


text:
Antesala di e final
Dakota ta campeon un biaha mas, nan di 17 titulo, e di dos ekipo rubiano cu mas campeonato den e top division di nos futbol, despues di nan nemesis tricolor, pero, nan no a gana RCA den un final desde 1983, te awor.
Nan a gana e ‘playoff final’ aki di RCA den un serie di ida y vuelta, unda cu nan a prevalece contundentemente cu un victoria di 4-2 riba e ‘tricolornan di Solito’ den e prome wega, y den e di dos wega (di buelta) aki, nan a empata 2-2 cu RCA p’asina keda corona como e flamante campeon di Division Honor 2021-2022.
SV Dakota, ta celebrando su di 75 anniversario di existencia e anja aki, ya e abehanan a caba e campeonato regular riba top di e tabla c’un bentaha minimo di un punta so riba RCA den ‘un careda di dos cabay, pero dos cabay di ‘pura sangre’, cu a dura henter e campeonato aki, casi ‘di punta pa punta’.
Despues den playoff Dakota a bolbe gana e tabla cu net dos punta mas c’e tricolornan. E dos ekiponan aki ‘cabes-cabes’ henter anja, hasta den “doel-saldo” nan a keda casi pareu. Dakota tabatin e mihor ofensiva cu RCA net trei nan den di dos lugar, RCA en cambio e mihor ekipo defensivo e anja aki cu Dakota den di dos lugar den e departamento ey.
Pero, apesar c’e ‘amarillonan’ a keda riba top di e tabla den ambos ocasion, campeonato regular y playoffs, nan “head to head” tabata faborece e oncena tricolor mas bien. RCA tabatin e hegemonia riba Dakota, cu dos victoria den campeonato regular, pero, Dakota a logra kibra esey, con?
Mientras cu Dakota no a keda man crusa despues cu nan a realisa cu nan tin trabou pa hasi, nan a bai p’un solucion, y apesar cu nan ta un gran ekipo, fenomenal, toch nan a bai pa un variante mas, nan a busca Camilo Peña, e piesa cu nan tabata falta pa gana RCA. Peña a hasi Dakota mihor pa playoff, hunto cu Gikay Croes, portero suplente cu a trece calmo bou di e tres latanan, Peña y Croes tabata e ‘wild-card’ nan di Dakota, pa alfin duna nan un bentaha riba RCA.
Mientras cu Dakota a hasi nan mes mihor, cu “bold moves” pa gana RCA, e tricolornan mes no a logra hasi mesun cos, nan wild-card Stiven Rua Melchor no por a yuda nan mas cu algun wega so den final di campeonato regular (ganando di Dakota den un ocasion) y algun wega den playoffs, pero, nan no tabatin su ayudo den e weganan crucial aki contra Dakota (corda si cu futbol toch ta un sport di ekipo y un hungador so no ta gana wega, pero, un hunagor clave por ta e “missing piece”, e piesa cu falta pa gana).
Ora mi a puntra Jonathan Lake, e DT Dakotero, na kiko e ta ‘credit’ e conquista di Dakota e anja aki, e ta indica cu tin demasiado hopi factornan, hopi hendenan cu a contribui, e cos aki ta un projecto cu a tuma tempo, tabatin hungadornan cu a sobresali henter campeonato, Lake ta apunta na e ‘trabou di ekipo’ p’afor di cancha y tambe riba cancha, foi directiva te cu e hungadornan, e simplente no kier a meciona un hungador riba un otro. Tur hungador a contribui nan un cierto momento, tin na cuminsamento y otro na final.
Riba cancha, Ferdinand Robert y Nickenson Paul tabata solido den defensa central, Sebastian Montoya y Ricky Hodge, e dos top goleadornan cu a “habraka” henter a campeonato, e yegada di Derwin Donato pa yena e bashi grandi c’e ausencia di Jean Pierre Heyden, e trabou incansabel di Resef Gross den linksback. E promocion di Gikay Croes como portero principal, conhuntamente c’e yegada di Camilo Peña, net prome cu playoffs a cuminsa.
Daniel Briceño a hunga su rol man’e mester ta, como e principal medio campista di creacion y tambe contencion, nos a mira con e homber keto aki ‘trei cortina’ di Dakota a evoluciona e anja aki. Josha Gross cu su energia y velocidad foi medio campo, e sparkplug di Dakota, e regreso y renacimento di Fernando de Sousa, homber clave den di dos parti di campeonato y den full playoff, y no lubida e elenco di e back up nan, tur tabata importante cada biaha cu nan subi riba tereno pa logra e meta di ekipo aki.
Dakota tabatin e “luhosidad” di hunga pa dos posibel desenlace den e di dos partido di playoff aki, debi cu nan a gana e prome wega, nan por a opta p’un empate mes si tabata necesario y toch bai c’e titulo, RCA en cambio mester a gana e partido pa forsa un di tres clash decisivo, nan no tabatin otro choice.
E Partido
E prome gol a cai na minuut 6 caba, pero e tabata gol di Dakota. Un atake relampago riba banda drechi di RCA, Sebastian Montoya ta pusha e bala dilanti den area penal unda Ricky Hodge ta skop e bala, e ta dal den curpa di Eric Abdul cu tabata saliendo, den e bons di e bala, Joshua Gross ta los un tiro unda Abdul un biaha mas ta salba su porteria, pero, e bala ta desvia net riba pia di Fernando de Sousa na banda robes, unda e ta coloca e bala na banda di Abdul, cu tabatin un anochi sensacional, pa bai den net p’e 1-0, “driemaal is scheepsrecht” man’e ta bisae , Abdul ya no por a hasi e ultimo salbada aki. RCA 0 – Dakota 1.
Despues di e prome gol aki, e wega a man’e baha di intensidad, Dakota mas conservativo, claro cu e bentaha den anotacion, pero a cuminsa duna tereno na e tricolornan, por a sinti cu RCA a cuminsa drenta mas den e wega, cu mas yegadanan tambe, pero toch halftime a bai aden cu Dakota den bentaha di 1-0.
Den e di dos tempo RCA a cuminsa ta dicta e ritmo di wega, ainda buscando e empate, pero realmente ta un victoria so por a salba nan y forsa un partido decisivo riba Diasabra. Di biaha den un atake tabatin un cabesaso di Nathan Lo-A-Njoe cu ta dal den pal’i gol, casi RCA ta empata e partido. Un rato despues ta Jhon Silva ta horta e bala foi Nickenson Paul y ta sprint bai den atake y Ferdinant Robert cu un ultimo suspiro ta desvia e bala foi pia di Silva, pero, e bala ta cai riba pia di ‘Killer’ Francis cu ta los un tiro pero Nickenson Paul cu a sprint bin bek patras ta desvia e bala, atrobe, na ultimo momento y mand’e bala corner.
Momentum awor ful di RCA, y alfin na minuut 62 den un di e tanto atakenan tricolor, un bala den aire den area penal cu ta dal den brasa di Fernando de Sousa y referee Ricky de Leça ta otorga un penalty na RCA. Jean-Luc Bergen ta anota e penalty pa empata e partido 1-1.
RCA ta sigui insisti y mas atakenan ta continua cu yegada den e zona di peliger, Dakota defendiendo e empate y RCA buscando e victoria pa keda na bida den playoffs y forsa un partido mas. Siguientemente ambos ekipo awor a haya chens di gol pero e trabou di RCA alfin a duna fruta, nan ta haya un penalty ora cu Jeamir Howell a penetra den area penal y ta wordo tumba abou p’un falta, unda cu Jean-Luc Bergen a bolbe anota pa hasi e wega 2-1 pa RCA na minuut 73. E tricolornan awor den control pa forsa un partido mas.
Dakota no a “give up” despues di perde e bentaha cu nan tabatin y e chens pa titula campeon e anochi aki mes. Un partido di banda pa banda awor p’aso RCA tampoco a hala atras pa defende e resultado.
Con cu bai cu bin, Dakota a cuminsa lansa mas den atake, den un hugada cu a cuminsa cu Daniel Briceño unda e ta hasi un tiro duro cu Eric Abdul ta blokea, e bala ta bons sali riba pia di Ricky Hodge cu ta den area penal caba, Hodge ta purba di schijns Alexon Simmons cu a baha pa defende, e bala ta bai largo na banda robes, pero, net pa Fernando de Sousa cu ya tabata eynan, e ta blaas e bala den net, un tiro violento, pa anota e gol di empate na minuut 85, RCA 2 – Dakota 2.
Dakota a empata e partido “somehow”, ta net precies locual nan tabatin mester pa corona campeon e anochi aki mes. E gol a sacudi RCA, net ora nan tabata asina serca di forsa un di tres wega di playoff final, Dakota no tabata kier a bai e wega final ey, nan fanaticonan tabata kier a celebra e anochi aki mes, nan a yega stadion den masa, Fernando de Sousa a contesta nan plegaria.
Dakota a wanta e resultado pa ora cu arbitro De Leça a fluit p’e final di e partido, poniendo fin nan un bataya fenomenal entre e dos ekiponan grandi aki di Aruba, dos ekipo cu a core banda di otro casi di comienso te fin, foi October di anja pasa te awe dia 22 di Juni, ta hopi tempo nos no a wak un careda asina sera, pero, Dakota ta regala nan fanaticada e trofeo di campeon aki pa celebra nan di 75 aniversario.
Pabien SV Dakota cu e titulo aki, nan a demonstra cu pa gana un titulo ta henter un organisacion mester traha hunto, no solamente e hungadornan riba cancha, pero tambe p’afor di cancha, bestuur hunto cu e staff, e hungadornan mes tambe y e fanaticada, un team-work completo, c’un vision di campeon. E ‘amarillonan’ ta lanta e trofeo ey pa di 17 biaha, desde nan prome na 1961, awor atrobe, algo digno di un celebracion grandi.
Gikay Croes tabata un positivo grandi den e playoffs nan aki, ademas tambe di Camilo Peña, cu a trece pa Dakota e “missing piece” den e oncena, locual nan tabatin mester pa gana RCA, pero, e “Man of the Match” den e wega aki y tambe e MVP di e playoff di Division Honor ta Fernando de Sousa, e delantero venezolano di Dakota, cu 2 gol den e wega aki, y tambe 9 gol den e ocho partidonan di playoff, pabien!
Resumiendo
Pa corona campeon, Dakota mester a sali ‘todo por todo’, nan mester a traha hopi duro mes, nan mester a planea y pensa, bira mas creativo, pa hunga contra RCA, nan nemesis grandi.
E tricolornan no ta cualkier ekipo, nan ta e campeon di Copa Betico 2022, tambe nan a caba henter e campeonato 2021-2022 invicto, niun hende no por a gana nan den campeonato regular, ni Dakota mes (nan a perde dos biaha cu RCA), apesar cu toch Dakota a gana e campeonato regular cu solamente un punta mas, pero, globalmente, incluyendo tur e weganan di playoff, den 6 partido den e campeonato aki, RCA a gana tres biaha, Dakota dos biaha y un empate (e wega decisivo aki).
Loke ta ilustra akinan ta cu Dakota a logra algo hopi grandi y nan merece, p’aso nan a traha p’e, ora cos no a bai bon, nan a sa di corehi nan debilidad nan, hasi decision nan grandi y dificil, pa mehora, pa sali campeon, pa gana ora mester, n’e momento perfecto.
RCA ta un gran ekipo, pabien na e organisacion y tambe na nan coach Maurice Escalona, nan no tin nada di tin berguensa p’e, nan tambe a gana hopi e campeonato aki, na final ta djies cu Dakota tabata mas oportuno n’e momento indica, e biaha aki, y nan ta e campeon nobo di Aruba.
E gesto di e capitan tricolor Jeamir Howell-Brokken despues di e partido, pa bai te dilanti di e fanaticada di Dakota pa felicita e hungadornan di Dakota y nan fanaticadanan mes tambe ta algo grandi, decoroso, sportief, heorico, Howell y RCA lo ta bek, keremi, pero p’awor ta Dakota ta campeon.
Mi no tin suficiente elogio p’e organisacion di SV Dakota, nan a pon’e e meta pa gana e titulo den nan di 75 anniversario, esey tabata e ‘tema central’ di nan tur; Gilmar Croes, Carmichael Bikker, y coach Jonathan Lake. Coach Lake mester di hopi elogio mes, pa su positivismo, vision y management moderno, un persona cu ta willing pa adapta, pa bai bek n’e “drawing board” mes si mester, pa ta creativo, pa busca solucion y yega na exito, pabien na nan tur. E campeonato 2021-2022 di Division Honor ta un di e mas interesante nan di tur tempo, wak e statistiek nan pa boso mes, wak nan.
Te aki tambe nos a yega cu e campeonato 2021-2022 – te otro biaha cu FutbolAruba, bo fuente di futbol na Aruba, futbol ta pasion.


text:
KRALENDIJK –Djabièrnè 6 di sèptèmber, Dia di Boneiru, Fundashon Antriol Avanti a organisá un aktividat. E aktividat a tuma lugá na Plasa Fransisco “Chiku” Goeloe. E enkuentro tabata relashoná ku e persona di bario di Antriol ku a risibí honor riba dia di Boneiru. Ta invitá esnan ku a haña rekonosementu for di añanan anterior, huntu ku famia pa asina sinta huntu kome i bebe algu, i interkambiá riba diferente idea. E aña aki tabata Lucrecia “Lupe” Martis i Marcelo Werleman, kendenan a haña rekonosementu di parti di gobièrnu di Boneiru. Ámbos ta di bario Antriol. Mary Tjin Asjoe a repasá tur loke Lupe a hasi di pasado te awor. Lupe tambe a papia i a menshoná entre otro ku e ta gradisí esnan ku a skohe e, pa risibí rekonosementu, i gobièrnu ku a aseptá.
Lupe a elaborá riba loke e ta hasi spesialmente pa bario Antriol, i a hasi un pregunta, algu pa pensa riba dje. El a puntra si bario Antriol por haña su mes bandera?” El a finalisá bisando: ”Awor ta momentu pa tur hende pensa ariba, i si e kontesta ta sí, hasié realidat, Lupe a finalisá bisando.
KRALENDIJK –Djabièrnè 6 di sèptèmber, Dia di Boneiru, Fundashon Antriol Avanti a organisá un aktividat. E aktividat a tuma lugá na Plasa Fransisco “Chiku” Goeloe. E enkuentro tabata relashoná ku e persona di bario di Antriol ku a risibí honor riba dia di Boneiru. Ta invitá esnan ku a haña rekonosementu for di añanan anterior, huntu ku famia pa asina sinta huntu kome i bebe algu, i interkambiá riba diferente idea. E aña aki tabata Lucrecia “Lupe” Martis i Marcelo Werleman, kendenan a haña rekonosementu di parti di gobièrnu di Boneiru. Ámbos ta di bario Antriol. Mary Tjin Asjoe a repasá tur loke Lupe a hasi di pasado te awor. Lupe tambe a papia i a menshoná entre otro ku e ta gradisí esnan ku a skohe e, pa risibí rekonosementu, i gobièrnu ku a aseptá.


text:
Inskripshon pa senso 2023
Profil di enkuestadó pa Senso 2023
Un enkuestadó mester ta kapas pa den grupo i individualmente kolektá data di un forma digital of outomatisá. Un enkuestadó ta bai nan kasnan di famia i hasi preguntanan na tur miembro di e kas di famia i registrá esaki usando un tèblet.
Nivel minimal rekeri
-
Nivel MBO 4
-
Mester ta hábil ku kòmpiuter (Microsoft Office pakket entre otro, Excel, Word) i den uzo di tèblet, google maps etc
-
Eksperensia ku enkuesta òf servisio na kliente ta un pre
-
Por atendé ku hende na un manera apropiá
-
Por atendé ku resistensia i konflikto
-
Abilidat pa komuniká I tambe por atendé ku diferente personalidat
-
Por manehá strès i tambe por aktua mesora kaminda ta nesesario
-
Un kondukta/ aktitut kritiko i tambe inovativo
-
Mester ta deskreto ku informashon di kasnan di famia.
-
Kompetente i por papia por lo ménos 2 di e idiomanan aki: papiamentu, hulandes, spañó Ingles
Konosementu/abilidat/kompetensia
-
Un hende ku por traha sea den grupo ófi individual
-
Tin un bon abilidat pa analisá
-
Dirigí riba resultado i servisio
-
Por traha sistemátiko i strukturá
Otro kualidatnan
- Konosementu di struktura di barionan na Kòrsou
- Fleksibel ku tempu
- Tin reibeweis B-
Tur enkuestadó ta kai bou di Ordenansa Nashonal di Estadístika Esaki kiermen ku tur enkuestadó mester tene nan mes na e reglanan di sekresia mes un kos ku empleadonan di CBS.
Bo tin e kualidatnan ariba menshoná? Bo ta interesá? Yena e siguiente formulario


text:
ORANJESTAD – E siman aki, durante un evento special den Sala di John F. Kennedy Education Center, ministerio di cultura a a reconoce 6 baluarte musical di nos Pais Aruba. Ta trata di sr. Victor Camacho, sr. Hyacintho (Casin) Giel, sra. Gina Werleman, señora y representante di Sr. Felix (Chucho) Hoek, sr. Roland (Chicho) Kock , sr. Cesar Olarte y sr. Ivan Quandus y tur nan respectivo famia y amistadnan presente. E mandatario a expresa palabra di felicitacion na cada musico riba nan gran dia, Dia internacional di Musica na honor di Santa Cecilia, patrona di musiconan.
DIA DI MUSICO
E mandatario a sigui trece dilanti cu riba Dia Internacional di musico, pa su persona ta un honor como Minister di Cultura pa celebra e ocasion aki hunto cu e musiconan den compania di nan famia y sernan keri. Ta mas importante ainda pa reconoce cada musico pa nan creatividad y talento pa educa y entretene nos comunidad y contribui na enrikece nos cultura musical. Y e mandatario a sigui pa repasa e carera musical impresionante di cada persona.
VICTOR CAMACHO
Sr. Victor Nicolas Camacho, ta pianista cu a representa Aruba den varios pais internacionalmente y tambe a toca deleitando nos bishitantenan di exterior den varios hotel local. Actualmente e ta solo pianist na Riu Palace Hotel. Sr. Camacho tambe a composita y aregla obranan pa Voz-I-Landia Escolar y a produci varios disco honrando sr. Rufo Wever y sr. Padu Lampe tur dos den feliz memoria. Victor tambe a toca hunto cu Savaneta Steelpan na Cas di Cultura na aña 1965 pa nos ex Reina Juliana y Prins Bernard tur dos den feliz memoria.
HYACHINTO ‘ CASIN’ GIEL
Sr. Hyacintho (Casin) Giel, como musico ta tocado di guitara y piano. Y como cantante, e ta cantante di ranchera y bolero. Casin a lanta su mesun banda ‘Cassenger Sweet Band’ y ta miembro y co-fundador di varios banda na Aruba manera Super Combo Casino y Triple S. Ademas di ta miembro y co-fundador, Casin ta compositor di mayoria di e cancionnan di Doble Sabor. Casin den temporada di carnaval tambe ta participa como compositor den Festival di Tumba. Casin Giel: pa semper Aruba su prome Rey di Tumba.
FELIX 'CHUCHO' HOEK
Sr. Felix (Chucho) Hoek, a wordo representa pa su sra. Gina Werleman. Chucho como musico a aregla y compone pa varios cantante y banda. Chucho ta conoci tambe pa aregla y compone jingle pa varios organisacion y compania. Chucho tabata integrante y a dirigi diferente banda musical y a acompaña varios banda den festival- y conciertonan. Chucho tabata docente di guitara clasico y electronico y baho. Tambe, ela duna les di teoria di harmonia, areglo y solfeo y ta actualmente e director di Stichting Arubaanse Muziekschool/Scol di Musica Rufo Wever.
ROLAND ‘CHICHO’ KOCK
Sr. Roland Naricisio (Chicho) Kock, su carera musical ta como tocado den banda y steelband. Chicho ta toca varios instrumento manera baho, guitara, drum, conga y timbal. Un musico cu a toca den banda, na hotel y hasta den steelband. E la toca cu hopi cantantenan renombra local y internacional. Tambe Chicho tabata toca baho y canta den coro di Sensacion del Caribe.
CESAR OLARTE
Sr. Cesar Olarte ta bini di un generacion di famianan musical y a crece den ambiente di musica ranchera hunto cu e grupo Mariachi Perla de Aruba. For di edad hoben Cesar a domina genero di musica manera R&B urbano y a deleita publiconan local y internacional. Cesar a gana varios premio entre otro un Grammy Latino cu e produccion di Chichi Peralta y Son Familia.
IVAN QUANDUS
Sr. Ivan Quandus, tocado di guitara, steelpan y guitara bass. Ivan hunto cu sr. Carlos Bislip, sr. Delbert Bernabela ta forma parti di trio di jazz, the Aruba Art Ensemble. Ivan a toca tambe na diferente jazz festival local, den region y internacionalmente. Ivan a forma parti como basista di varios banda cu a duna presentacion den hotelnan local.
Minister di Cultura a menciona durante su discurso cu e carera musical di cada un di e 6 musiconan aki ta impresionante, locual a wordo treci dilanti ta djis un parti chikito di nan trayectoria musical. E mandatario a conta cu e mes gusta musica masha hopi. Tur mainta y anochi e ta scucha musica y tin ora e ta baila tambe. Na trabou tambe e ta gusta pone musica, sigur despues di un dia hopi pisa, musica ta relaha su persona hopi.
RECONOCEMENTO
Na nomber di Gobierno y Pueblo di Aruba, como Minister di Cultura ela gradici cada un di e musiconan pa nan obranan maestral. Obranan cu a toca, inspira y a contribui na enrikece nos herencia cultural musical. E mandatario a expresa palabra di danki na e musiconan pa ta digno embahador di nos idioma Papiamento y danki tambe pa expone nos cultura y promove nomber di nos Pais Aruba den exterior por medio di nan talento musical.Victor, Casin, Chucho, Chicho, Cesar, y Ivan, un danki di curason pa boso tremendo contribucion na cultura di nos Pais tabata palabranan di Minister Xiomara Maduro.
ORANJESTAD – Awe tardi gobierno y Aruba Tourism Authority a lansa un proyecto innovativo caminda nos localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scohe diferente hercisio.
ORANJESTAD – Despues di retraso di 2 aña, ta inicia fase 3 di proyecto Baby Beach. Dialuna mainta Minister Dangui Oduber tabata na Baby Beach caminda e a anuncia cu ta sigui traha ariba e masterplan di Seroe Colorado den e caso aki e proyecto di Baby Beach, anunciando e Fase 3 di Baby Beach su MasterPlan. E proyecto aki mester eleva henter e area rond di e playanan aki teniendo na cuenta e importancia di conserva nos naturalesa, creando asina un desaroyo di embeyesimento di e area na un manera sostenibel.
ORANJESTAD - Diamars ultimo Parlamento a trata e ley cu finalmente ta duna minister di Husticia Rocco Tjon e luz berde pa por ehecuta e proyecto di ex-Codemsa, cual pronto lo bay wordo comberti den un centro di Husticia, caminda lo bay ubica diferente departamentonan hudicial hunto bou un solo dak. Aunke cu a inicia cu e proceso aki di algun tempo atras, tin un motibo pa cual e ley a tarda un poco pa wordo aproba, esaki pa motibo cu e la wordo adapta completamente, mirando cu e proyecto a nace for di ex-minister di Husticia Sr. Bikker durante Gabinete Wever-Croes I. E adaptacion ta ensera cu mas departamento lo bay wordo ubica akinan hunto cu otro departamentonan cu no tawata tin un luga fiho pa traha.
ORANJESTAD – Gobierno di Aruba dialuna a anuncia comienso di e trabounan na e trapi di Hooiberg. E trabounan lo wordo ehecuta pa e contratista Jash Development VBA. E trabounan ta encera drechamento di e trapinan, como tambe reconstruccion di e gazebo cu ta na un cuarto di haltura di Hooiberg. Mas na halto lo traha tambe un mirado unda por para y tin un bunita bista di nos isla.
DEN HAAG – Otro siman premier Wever y minister di finanza Maduro ta subi avion rumbo pa Hulanda pa atende varios asunto. Realidad ta sinembargo cu e meta principal ta pa wak con por convence Hulanda pa yuda cu e debe cu Aruba a admiti di no por paga bek otro aña October 2023. Un debe di 900 miyon florin cu Hulanda a fia Aruba durante pandemia cu condicion cu e mester wordo paga full otro aña. Pa consume local, e prome mandatario ta bisa cu e meta principal ta ‘e caso di Aruba, con nos ta recuperando y nos ta presenta esaki cu cifra y cu estadistica. Nos lo presenta e caso real di Aruba’. Hulanda ta bon na altura di esaki caba y realmente no mester di splicacion con y kico tur Aruba a haci y ta haciendo.
ORANJESTAD - Ministerio di Naturalesa diabierna mainta a raporta di a tuma nota cu tin actonan di crueldad ta wordo cometi contra pushinan den bisindario di Hooiberg Kavel. Diferente pushi ta wordo tira cu skopet di bala di kelki cu e consecuencia cu 3 diferente pushi a muri. Esaki ta wordo considera como un acto di crueldad contra animal y ta castigabel pa ley. Actonan di crueldad contra cualkier animal ta algo inaceptabel y nos ta spera cu esaki por stop mas pronto posibel. “Nos lo sigui monitoria e situacion aki gravedad di e actonan aki cu banda di ta cruel e ta forma un peliger pa tanto animal como e ser humano” e mandatario a bisa.


text: ORANJESTAD, Aruba – 4 april 2020: Departamento di Salud Publico ta clarifica. Awe diasabra 4 di april ta circula atravez di rednan sociaal y whattsap un situacion cu a surgi na Savaneta. Pa loke ta e rumornan circulando cu Savaneta completo ta infecta y cu ta trata di 5 cas y mas cu 40 persona contagia ta completamente falso. Pa loke ta e caso enparticular DVG tin e obligacion pa ley pa proteha privacidad di cada un pashent. Loke nos por informa ta cu e caso y situacion ta conosi serca nos y a wordo atendi segun protocolnan estableci; esey kiermeen cu tur medidanan di proteccion mescos cu tur otro caso a ser tuma y esnan cu tabata tin contacto cu e persona aki ta den cuarentena. Mientrastanto na un supermercado awe a topa fila di hende para serca di otro parti pafor y aki autoridadnan mester a hala atencion di e gerencia y di e clientenan mes para pafor. Nos mester bisa Taskforce y Autoridad Policial ta trahando, sinembargo ta spera mihor cooperacion pa proteccion di boso mes y di boso famia. Y pa loke ta social media nos kier pidi comunidad pa sigui e conferencianan di prensa 2 x pa dia di Gobierno y DVG pa sa kiko ta berdad. Final nos kier conseha tur hende ta pa ta prudente y consciente, keda cas mas tanto posibel pa proteccion di bo mes y bo famia.


text:
Demi Rosario lo ta e entrenadó nobo di e ekipo di UNDEBA.
Manera ta konosí e ekipo di UNEBA no ta logrando e resultadonan deseá den e kampionato aktual. Basa riba esaki e direktiva di e ekipo a reuní i analisá e situashon ku UNDEBA ta den dje aktualmente. Despues di a hasi tur esaki nan a yega na e desishon ku lo bai hasi kambio di entrenadó. Kuminsá for di 10 di yüni 2022 e ekipo di UNDEBA tin entrenadó nobo kual ta sr Demi Rosaria. UNDEBA kièr gradisí Mark Muzo pa e trabounan desplegá pa e ekipo di UNDEBA. UNDEBA lo bai sigui traha duru pa por logra su metanan pa ku e kampionato aki.


text:
Integridad den departamentonan gubernamental ta sumamente importante pa bienestar di nos pais y comunidad. Pa por logra esaki na un manera efectivo ta rekeri diferente instrumento. Dos di esaki ta e introduccion di e rol di Vertrouwenspersoon Integriteit (VPI) i esun di Interne Onderzoeker (IO) na Pais Aruba.
Bou di guia y coordinacion di Bureau Integriteit Aruba (BIA), ta bay introduci e rolnan aki y pa es motibo ta busca empleado publico cu ta interesa pa sigui un opleiding y fungi como VPI of IO.
Un VPI lo fungi como un punto di contacto pa empleado publico cu tin sospecho di un violacion di integridad na su trabao.
Un IO ta conseha of guia ora di haci un invistigacion di echonan relaciona cu un sospecho di violacion di integridad i den algun caso por ehecuta e invistigacion su mes.
Ambos rol ta contribui na un aparato gubernamental integro i un ambiente di trabou sigur.
Pa mas informacion por wak e flyer. Empleado publico cu ta interesa por manda nan motivacion i cv pa BIA via e-mailadres: [email protected] te cu 6 di october 2022.


text:
Important information about IQOS
Sin duda e mihó desishon ku kalke humadó por tuma ta pa stòp di uza tabaku i nikotina kompletamente. PM su produktonan liber di huma ta pa adulto ku di otro manera lo sigui huma òf uza otro produkto di nikotina. Nos no ta ofresé PM su produktonan liber di huma na hende ku nunka a uza tabaku òf produkto di nikotina òf ku a stòp di uza tabaku i produkto di nikotina. Nos produktonan liber di huma no ta un alternativa pa stòp di huma i no ta diseñá komo medio di ayudo pa stòp di huma. Menornan di edat no mester uza tabaku òf nikotina den ningun forma. Por fabor lesa mas tokante Bon Práktika di Kombershon pa PM su produktonan liber di huma aki.
Atvertensia i Instrukshon di Siguridat. Tabaku i Heatsticks di Nikotina no ta liber di riesgo. E mihó manera pa redusí riesgo di salú relashoná ku tabaku ta pa stòp kompletamente ku uso di tabaku i nikotina. Sierto usuario di IQOS i Heatsticks a reportá ku nan ta eksperensiá doló apdominal, doló di pechu, sensashon di choka, tosa, difikultat di respirashon, dreimentu di kabes, garganta seku, gingivitis, doló di kabes, nanishi tapá, nausea, iritashon di boka, batimentu di kurason, iritashon di garganta, y sakamentu. Produkto ku ta kontené nikotina no mester wòrdu uzá pa persona ku tin òf tin riesgo di malesa di kurason, ta diabétiko, ta epiléptiko, òf a eksperensiá un atake. No mester uza produkto ku ta kontené nikotina durante embaraso òf miéntras ta duna pechu. Si bo ta na estado, òf ta duna pechu, òf ta pensa ku bo por ta na estado, bo mester stòp uso di tabaku òf nikotina kompletamente. Stòp di huma òf kambia pa IQOS òf Heatsticks òf otro produkto ku ta kontené nikotina por rekerí ahustashon di dósis di sierto medisina (p.e. theophylline, clozapine, ropinirole). Si bo tin pregunta tokante si bo mester uza IQOS i Heatsticks ku un sierto kondishon di salú, konsultá un profeshonal di salú.
Uso Eksklusivo di Heatsticks. Kumpra IQOS i Heatsticks solamente na bo tienda lokal di IQOS òf tienda IQOS online òf otro rebendedó outorisá. Uza solamente IQOS ku Heatsticks. Nunka uza IQOS ku un sigaria òf produkto similar ku no ta aprobá pa uso ku IQOS. Hasi esei por resultá den daño físiko. Promé ku uza e produkto, e usuario mester lesa e Instrukshon & Atvertensianan di Siguridat pa IQOS 2.4+ Atvertensia & Instrukshon di Siguridat pa IQOS 3 Atvertensia & Instrukshon di Siguridat pa IQOS 3 Multi Atvertensia & Instrukshon di Siguridat pa IQOS 3 DUO.Por fabor lesa mas di informashon importante na FAQ aki.
Bo por haña komunikashon ku konsumidó alrededor di e website ku ta bin di e siguiente fuentenan: Estudionan*a mustra ku e satisfakshon di esnan ku ta kambia kompletamente pa IQOS ta komparabel na esnan ku a sigui huma sigaria.* Fuente: Estudio klíniko di 3 luna kondusí na Merka i Hapon ku 160 humadó adulto kada un bou kondishon real (ambulatorio). IQOS ta laga signifikantemente ménos mancha riba bo djente* ku sigaria. Informashon importante: Si djente ta manchá kaba, kambia pa IQOS lo no eliminá e koló di e manchanan ei. *Fuente: Estudio di laboratorio no-klíniko kondusí na Suisa ku djente humano i e kompositonan dental mas ampliamente uzá. Kontrali na kondishon di mundu real, no a eksponé na otro supstansia ku ta kousa mancha manera kòfi, te òf biña, ku por influenshá e resultadonan.
Humadó ku a kambia pa IQOS ta bisa ku tin ménos sintí desagradabel i smak malu ta keda atras den nan boka despues di kaba di huma kompará ku ora kaba di huma un sigaria* * Fuente: Enkuesta online kondusí pa agensia di investigashon di terser persona na 2015, 2016 i 2017 entre 3.344 usuario di IQOS na Hapon, Suisa, Italia, Rumania i Rusia.


text:
- Si bo auto ta lagabo na caya
- Si bo auto ta dunabo dolor di cabez
- Si kizas bo no tin suficiente placa cash
- Si bo donjo di trabao no ta dunabo ora liber pa busca auto nobo
- Of simplemente bo kier un auto nobo
WEL YEGA AWENOCHI
AWE TA BO CHANCE
Yega na Garage Centraal entre 6’or pa 9’or p.m. na e Auto Nights di Garage Centraal.
Pa financiamento trece e documentonan:
- ID / Rijbewijs
- 2 Ultimo Payslips (4 si ta pa quincena)
- Carta di trabao (menos di 3 luna bieuw)
- Carta di Censo (of recibo di awa of coriente)
pa mas informacion bishita https://www.garagecentraal.com/


text:
Minister di Enseñansa, Ciencia y Desaroyo Sostenibel Sr. Rudy Lampe MINITSTER LAMPE A REUNI CU PRESIDENT DI UNIVERSITY OF ST.MARTIN Tin posibilidadnan pa traha hunto pa e progreso di enseñansa
Minister di Enseñansa, Ciencia y Desaroyo Sostenibel Sr. Rudy Lampe
MINITSTER LAMPE A REUNI CU PRESIDENT DI UNIVERSITY OF ST.MARTIN
Tin posibilidadnan pa traha hunto pa e progreso di enseñansa
Dialuna 4 november Minister dr. Armando Rudy Lampe a haya un bishita di cortesia di sr. Antonio Carmona Baez, kende ta President di University of St. Martin. E encuentro tabata uno ameno y por a intercambia di ideanan y explora posibilidadnan di cooperacion entre e dos paisnan den Reino.Tambe sr. Baez por a hiba un combersacion cu sr. Peter Auwerda kende ta Staff Funcionaris den bureau di Minister Lampe encarga cu e parti di maneho pa cu enseñansa.
minister Lampe a gradeci sr. Baez pa su bishita y ta kere cu tin posibilidadnan pa traha hunto y cu na final, di e forma aki, nos ta sigui yuda e progreso di enseñansa.


text:
Prome dialuna pa luna di october 2022 a habri hopi positivo. Na pia di Hooiberg Minister Dangui Oduber a anuncia e continuacion pa cu un di e proyectonan pa mehoracion di producto Aruba, Sero di Hooiberg. Den Gabinete Wever-Croes I a cuminsa cu e fase 1 y awo den Gabinete Wever-Croes II ta continua cu fase 2. Den Fase 2 lo modernisa y drecha e trapi completo, drecha gazebo, lo agrega na e top di e sero un mirador. Tambe lo pone e historia di Hooiberg den un arte bunita di mosaic. E embeyecemento sigur lo ta mas atractivo pa e localnan y specialmente pa turistanan pa bishita.
Aruba Tourism Authority ta haci frecuentemente encuesta di e satisfacion di turistanan cu ta bini Aruba y Aruba ta score masha halto mes riba esaki y den region Aruba ta hopi bon para. Algo cu ta bini regularmente dilanti ta cu turistanan ta se├▒ala si, cu ta haya falta di mas atraccion turistico pa asina nan por bishita. Pa e motibo aki tambe, ta mira e importancia di e proyecto aki.
Danki na ATA, TPEF, DOW pa haci esaki posibel. Un inversion di 650 mil florin y a wordo inverti pa comienso di a├▒a 2023 por mira e resultado. Asina por duna un producto di calidad halto na nos bishitantenan cu segun pronostico lo sigui aumenta pa a├▒a 2023.


text:
ORANJESTAD – Diamars mundo henter a para keto y observa Dia Mundial di Turismo. E tema mundial di e aña aki ta “Rethinking Tourism”. Pero, pa nos analisa nos situacion y traha riba concepto y ideanan nobo con pa sigui innova y desaroya turismo sostenibel pa nos pais, ta necesario pa reconoce di unda nos ta bin.
“Y ta precisamente pa e motibo aki nos ta para aki tambe. Pa honra un di e icononan mas importante den nos turismo, Juancho Irausquin”, asina Ronella Croes, CEO di Aruba Tourism Authority a cuminsa su discurso na ocacion di celebracion di Dia Mundial di Turismo. Gobierno di Aruba a organisa un evento special na e estatua di defunto Juancho Irausquin, dilanti Postkantoor na Playa. Di e forma aki a pone luz riba un di e personahe visionario cu a para na cuna di nos crecemento turistico.
“Un persona cu su vision, pa traha un hotel grandi pa Aruba, ora cu turismo ainda no tabata mucho conoci y ningun hende tabata dispuesto pa core e risico ey. El a visualisa locual nos ta biba awe, pero esaki el a haci mas di 60 aña pasa”, di acuerdo cu Ronella Croes.
Aruba Tourism Authority ta orguyoso cu for di aña 2016 caba a traha Monumento Ike Cohen riba Plaza Turismo na Linear Park, honrando e icono aki tambe. Ey tin diesseis nomber graba riba un plachi. Un monumento pa cual ta evaluando posibel adicion di otro icononan di Aruba su turismo.
“Ta cu e vision aki, awe nos ta cla pa sigui re-diseña e direccion cu nos kier hiba nos turismo, pa hacie mas duradero y mas solido. Siendo e unico pilar economico di nos isla, turismo mester keda central den curason di tur hende. Pasobra sea directamente of indirectamente, nos tur ta depende di turismo. Y nos a bib’e dos aña pasa, ora cu e pandemia a yega nos isla y a impacta henter nos economia. Tabata un momento cu Aruba completo a realisa con hopi nos ta depende di turismo. Aruba tabata un di e paisnan cu a haya e sla mas duro, economicamente. Pero, nos ta demostra awo tambe cu nos ta un di e paisnan cu a bounce-back mas lihe, compara cu hopi otro den nos region. Nos a, un biaha mas, practica e abilidad di por re-diseña nos mes y demostra resiliencia durante di Covid-19”, Ronella Croes a bisa den su discurso.
“Awe, laga nos pone atencion riba tur cu den pasado a kere den nos pais, a inverti, a bin cu ideanan creativo cu a hiba nos pais na un di e destinacionnan turistico preferi den Caribe, mescos cu nos a haci durante di e pandemia. Un pandemia cu a cambia hopi cos y cu ta exigi di nos cu awor mas cu nunca mester sigui adopta e creatividad cu nos a mira na hopi ocasion, semper y cuando uzando e mesun fundeshi cu e icononan aki a laga atras pa nos”, asina Ronella Croes a termina bisando.
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
ORANJESTAD – Segun e ultimo encuesta di Noticiacla na luna di augustus di e aña aki, Aruba tabata dividi riba e tema di matrimonio di mesun sexo. Por lo menos entre e 850 personanan cu a participa den e encuesta. Y entre esnan cu tabata pro pa cambia e ley pa permiti matrimonio di mesun sexo, e grupo mas grandi tabata kier pa esaki sosode pa medio di un referendum. Interesante ta cu den e encuesta aki, e participacion di hende muher tabata mas cu e ser masculino, reparti 54% contra 46%. Un 1% tabata registra como ‘otro’.
ORANJESTAD - Evert Bongers, autor di varios publicacion tocante historia di Aruba manera e.o. ‘Augustus scur’ y ‘De kolibrie op de rots: En meer over de geschiedenis van Aruba’ a publica awor su buki titula ‘Goudkoorts! En meer over de geschiedenis van Aruba’. Directora di Biblioteca Nacional Aruba a ricibi algun ehemplar for di sr. Evert Bongers pa e coleccion nacional como tambe e coleccion di biblioteca publico. Pronto por consulta of lesa e buki aki na biblioteca.
ORANJESTAD - Diasabra 3 di december ultimo tabata e dia special rond mundo pa pone atencion na e Persona cu Limitacion. E aña aki atrobe Departamento di Asunto Social a para keto riba e dia pa reflexiona riba e bida di e persona cu ta biba cu un limitacion na Aruba. E tema di Nacionnan Uni pa 2022 ta “Solucionnan transformativo pa desaroyo incluso: E rol di innovacion pa fomenta un mundo accesibel y husto (Transformative solutions for inclusive development: The role of innovation in fueling an accessible and equitable world) ”.


text:
Charles (Eddie) Bennett
Mi a traha como Polis na Hulanda. Durante e aña cu mi tawata preparando pa bin bek Aruba mi a logra obtene mi certificado di rij-instructeur. Auto Rijschool Bennett a wordo estableci na 1983 ora cu mi a regresa na Aruba for di Hulanda.
Nos meta ta pa duna bon les, produciendo chauffeurnan cu ta core cu siguridad den trafico.
Auto Rijschool Bennett ta gradici tur e instructornan cu a traha cu nos durante e añanan pa nan bon trabao.
Instructornan di ARB
__________________________
Eddie Bennett
Owner
731-5700
LOGO 1983
LOGO SINCE 2008
Auto Rijschool Bennett


text:
Introdukshon
Diálisis peritoneal ta un forma di diálisis kaminda ta hinka un líkido di spula den e barika. Dor di e spulamentu ta tuma e funshonamentu di e nirnan over mas tantu ku ta posibel durante 24 ora. Dor di esaki bo kurpa ta pèrdè vògt, salu i materia residual demas.
Tin dos tipo di diálisis peritoneal: Continue Ambulante Peritoneaal Dialyse (CAPD) Automatische Peritoneaal Dialyse (APD)
7450027 Djaluna te ku djabièrnè di 7.30 pa 17.00 or.
Kon e tratamentu ta?
Akinan bo ta haña tur informashon importante di bo tratamentu.
Preparashon
Kon bo ta prepará?
Bo ta haña informashon i un demonstrashon serka e enfermero di PD. E ta bin serka bo na kas pa evaluá si ta posibel pa hasi e diálisis di PD na kas.
Treinen CAPD
Si bo ta bai hasi diálisis periteonal, bo mes lo ta aktivo den bo tratamentu. Pa e motibu ei nos ta duna bo un treinen. Esaki ta tuma lugá na Curaçao Medical Center, huntu ku un miembro di famia. Pa e treinen bo mester bin hòspital par di dia tras di otro. Einan bo ta haña treinen durante un par di ora i despues bo por bai kas bèk. Bo mester keda bin hòspital miéntras esaki ta nesesario. Tantu abo komo e enfermero ku ta guia bo mester tin tur konfiansa ku bo mes por hasi e diálisis na kas.
Enfermero di PD
Ora bo kuminsá ku e diálisis na kas despues di bo treinen, un enfermero ta kompañá bo huntu ku wijkzorg. E enfermero ta kontrolá si tin problema ku mester keda solushoná. Wijkzorg tambe ta yuda kaminda ta nesesario
E tratamentu
Kon e tratamentu ta?
Ku diálisis peritoneal (spula barika) ta saka materia residual, vògt i salu ku un tubu (kateter) for di bo barika. E kateter aki mester keda posishoná promé pa un siruhano.
Durante e diálisis bo peritoneo (flishi di barika) ta hasi uso komo filter. E líkido di spula ta keda den bo apdómen pa algun ratu i ta drenta den kontakto ku bo peritoneo. Asina ta surgi un interkambio entre e líkido di spula i bo sanger. Si e líkido di spula ta yen di materia residual, mester remplasá esaki ku líkido nobo.
Kiko e bentaha i desbentahanan ta?
Bentaha
Bo ta spula e barika den bo propio ambiente. Bo por hasi e diálisis tur kaminda ku e instrumènt nan korekto. Bo ta hopi enbolbí ku bo propio tratamentu. Pa e motibu aki bo tin hopi independensia i un responsabilidat propio. Bo no tin un tempu di espera i no mester kore bai niun kaminda. Dos bes den 6 siman bo ta kontrolá serka e dòkter i e enfermero di PD. Esaki ta sosodé na hòspital.
Desbentaha
Bo mester tin espasio pa un stòk di material pa spula barika pa dos siman. Bo kas mester tin un kaminda limpi ku por hasi e diálisis.
4 bes pa dia bo mester hasi un kambio.
Kua dunadó di kuido ta enbolbí den e diálisis peritoneal?
Un enfermero di diálisis, nefrólogo (dòkter); trahadó sosial (si esaki ta nesesario), dietista (si esaki ta nesesario).
Continue Ambulante Peritoneaal Dialyse (CAPD)
Ku CAPD e interkambio di materia ta tuma lugá 24 ora pa dia. Ora ta trata di e tipo di diálisis aki, bo no ta keda konektá na un mashin. Bo mes ta hasi e tratamentu di CAPD. Mayoria persona ta spula 4 bes pa dia. Tres bes esaki ta sosodé banda di e orario di kome i e último bes promé ku bo bai drumi. Un spulamentu ta dura mas o ménos 30 minüt. Ora bo ta kla tin líkido di diálisis den bo barika, esaki ta sòru pa e drenahe di materia residual i vògt for di bo kurpa. Despues di mas o ménos 4 ora e líkido ta saturá i bo ta bolbe saka e líkido i hinka líkido nobo. Mardugá e líkido ta keda den bo kurpa pa un periodo mas largu. Ku e tipo di diálisis aki pues semper tin líkido den bo barika.
Kas
Kiko ta e kosnan ku bo mester kòrda ora bo ta na kas?
E kos di mas importante ta ku bo mester por spula na un manera higiéniko.
Suministro di material
Fresenius ta sòru ku tur material ku ta nesesario pa bo spula bo barika yega serka bo na kas. Despues ta trese e material kada dos siman.
Ki rekompensashon bo ta risibí pa diálisis periteonal?
E kompania di seguro ta paga tur material ku bo tin mester.
Bo ta bai ku fakansi?
Ta posibel pa bai ku fakansi ku diálisis periteonal. Bo dòkter mester duna pèrmit pa esaki. E enfermero di PD lo duna un splikashon di e kosnan ku bo mester regla.
Kòntròl
Ki dia bo mester bai pa kòntròl?
Si bo ta spula na kas, bo ta haña guia poliklínika di bo dòkter i e enfermero di PD. Un bia den 6 siman bo ta bini pa kòntròl. Durante e kòntròl aki bo ta palabrá e tratamentu i posibel problemanan médiko ku bo dòkter. Pa kada kòntròl mester tuma sanger pa eksaminá.
Bo tin mas pregunta?
Si despues di lesa e foyeto aki bo tin mas pregunta, bo por tuma kontakto ku e enfermeronan di PD, na number di telefòn 7454027.


text:
E alto comision di Nacionnan Uni pa derecho humano na Colombia ta bisa cu miembro di comision a keda menasa y ataca na Cali, mientras cu tabata investiga protesta pa un proyecto di ley di reforma tributaria.
Riba un comunicado, e comisionado Juliette Rivero ta acusa polis local pa tira contra miembro di comision di ONU Derecho Humano, pero a bisa cu ningun hende a resulta herida.
CNN a bisa cu oficina di alcalde, oficina di gobernador y e departamento di polis pa obtene un contesta di acusacion. Ainda no a contesta publicamente di afirmacion di Rivero.
Oranan prome, Rivero a bisa cu tabata preocupa pa informacion cu tabata ricibi di un number ‘no confirma’ di hende cu a fayece na e zona di Siloe na e ciudad di Cali. Autoridad di Cali no a emiti ningun comunicado oficial cu tin informe di sucedido.
Na varios ciudad di Colombia a realisa protesta contra un proyecto di reforma tributaria di president Ivan Duque cu ta inlcui aumente impuesto na persona y compania, pa elimina varios exencion.
El a bisa cu reforma tributaria tin manera obhetivo pa alivia e deficit di e pais, pa reactiva e economia y yuda e programa social. Luego di enfrentacion raporta na Bogota, Cali, Medellin y otro ciudad, Duque a modifica e propuesta tributaria, cu no lo inlcui impuesto di cuminda, servicio publico, y gasolin y lo kita aumento di impuesto di rente.


text:
Cu e periodo di e gobernacion nobo, Pais Aruba ta dirigi su vision riba prosperidad sostenibel cu e meta pa ofrece nos ciudadanonan un calidad di bida digno. E vision, meta- y puntonan di salida ta dirigi di tal forma cu su implementacion ta cuadra cu e metanan di desaroyo (SDG’s).
Pa realisa obhetivonan den e proximo periodo di 2021-2025 Gabinete Wever-Croes II, cu ta consisti di un coalicion entre partidonan Movemiento Electoral di Pueblo y Raiz, Aruba henter por conta cu lo concentra su empeñonan tanto den cada ministerio como e cooperacion estrecho riba nivel inter-ministerial cu lo ta e base pa brinda Pais Aruba un Gobierno solido y stabil. E compromiso pa sirbi nos Pais ta ancra den nos curazon y e realisacion di esaki ta ancra den nos cooperacion. E yabi pa exito ta den promove colaboracion, cooperacion y participacion di tur esnan envolvi fihando riba metanan comun pa resolve problema y enfrenta retonan.
Nos ta consciente cu e retonan ta grandi, y oportunidadnan ta menos, pero e forsa di creatividad y e forma innovador di ciudadanonan di nos pais, lo ta nos yabi pa exito. Consciente cu un actitud negativo ta laga bo mira solamente reto y problema y cu un actitud positivo ta laga bo mira mas oportunidad y solucion, nos ta enfrenta e 4 añanan nos dilanti cu positivismo.
Vision, determinacion y curashi di henter nos comunidad, lo hiba nos riba e caminda di progreso y bienestar, cu un economia mas fuerte y resiliente, y un autonomia aun mas fuerte.
Masha danki,


text:
Kralendijk- Autordidatnan a kuminsá move pisá pa loke ta trata kòntròl di trafiko den sentro di siudat, pero tambe pa loke ta traha e prohibishon di aglomerashon den kuadro di prevenshon di Corona.
Djabièrnè anochi KPCN a tene un kòntròl dia Kaya Simon Bolivar i tambe na Kaya Korona. Na tur a parti 40 but den un total di 90 vehíkulo ku a kontrolá. Mayoria but a wòrdu partí pa korementu sin un reibeweis bálid, korementu sin faha di seguridat i pa kore sin seguro vingente.
A hiba 3 hende ward’i polis pa un analisis di rosea pa determiná si nan tabata fuma. Den un establishimentu di Horeca den Kaya L.D. Gerhards a konstatá ku nan tabata habrí despues di 12 ‘or di anochi. Tambe a but un shofùr di outo pa korementu ku muzik muchu duru.


text:
Placa efectivo na un maximo di 24 mil florin
Un evento special a tuma luga diaranson anochi caminda a haci presentacion di un sistema nobo di aplicacion pa credito na Facilito Cash Loans.
Compania Unicomer, estableci na mas di 24 pais rond mundo y empleando mas di 15 mil hende, su core business ta financing caminda ta ofrece e posibilidad di cumpra via sistema di credito.
Di sumo importancia na cualkier establecimento, ta pa ofrece, den un manera sigur y economico cu e cliente por afford, e oportunidad/facilidad cu nan por yega na fiansa via huurkoop/credito.
Sonia Manglani, managing director Unicomer Dutch Caribbean a conta riba existencia di AMC Unicon pa mas di 65 aña caba, ofreciendo huurkoop n’e comunidad di Aruba. Un compania cu cada bes kier keda innova y cada biaha kier ta e miho den Mercado y asina ofrece e oportunidad mas grandi na e mercado di Aruba.
Mirando cu na otro pais ta ofrec’e, definitivamente cu na Aruba tambe kier haci esaki.
Francois Krist, Managing Director Bluestart Capital Aruba tambe a hiba palabra durante e anochi aki a conta cu pa hopi aña caba tin hopi cliente cu ta cera un credito na AMC Unicon cu a yega di haci e remarca cu ta haci falta un credito riba placa cash. For di aki a nace e idea di bin cu e facilitacion aki.
Mirando e dificultad y papeleo cu ta hiba na cualkier banco, a duna e cliente e opcion pa presta placa sin tanto exigencia pa yega na un credito. Krist a duna di conoce cu cerca nan e lo bay ta hopi mas facil y sigur hopi mas rapido. Naturalmente a stipula un maximo, cu lo ta e suma di 24 mil florin den un termino maximo di 24 luna.


text:
Oranjestad-Diabierna 28 di july, durante nos magno evento “Klip p’e Cambio” lider di MEP, sra Evelyn Wever-Croes a introduci un candidato nobo riba nos lista na e publico grandi presente. Sr Eddy Paris a wordo ricibi cu gran animo pa esnan presente, cu a duna Eddy un bonbini cu grito y aplauso mientras banderanan geel a bay halto, mustrando asina e satisfaccion un bes mas cu e dicision di nos Lider pa scohe un candidato profesional y elocuente pa forma parti di e liderzgo nobo di Partido MEP.
Eddy Paris, 47 aña, ta casa pa 15 aña y ta tata di 3 yiu chikito. Pa mas di 20 aña el a traha den e sector corporativo, bancario-financiero, despues di caba su estudio universitario na Hulanda na aña 1995, unda cu el a obtene un Masters Degree den “International Business Finance”.
Ta hustamente den su carera profesional, Eddy a bin ta realisa di cerca e falta di disciplina financiero di parti di nos gobierno, particularmente e ultimo añanan, y e consequencianan serio pa nos economia. E situacion financiero economico di nos pais ta sumamente alarmante.
Pa e motibo aki, Eddy a dicidi di drenta politica, teniendo e discplina y integridad rekeri pa hunto cu e team di MEP, haci e cambionan cu ta urgentemente necesario.
Den su discurso dilanti un publico sumamente grandi, sr. Eddy a expresa su gratitud y admiracion pa nos lider sra Evelyn Werver Croes y a bisa lo siguiente:
“Mi kier tuma e tempo pa gradici tambe un persona cu den mi opinion como profesional ta un di e “mihonan cu Aruba tin pa ofrece.” Sigur den e temponan dificil y desafionan financiero economico nos dilanti. Un persona sumamente bon prepara academicamente y profesionalmente. Pero loke ta haci’e mas capacita y fuerte ainda, ta e hecho cu mi ta referiendo aki na un hende muher, Sra Evelyn Wever Croes”.
Eddy Paris ta nos candidato nobo riba e prestigioso lista di Partido MEP y lo brinda apoyo na e candidatonan di area di Oranjestad.
“Nos lista di candidato ta demostra liderazgo cu vision. Cada candidato riba lista di MEP ta lidernan inspira, motiva y cu amor pa nan patria. MEP tin e liderazgo nobo cu Aruba merece. Nos ta yama Eddy bonbini y desee tur exito den e dos lunanan di campaña cu falta ainda. Hunto Aruba henter ta bay p’e cambio”, sra Evelyn Wever-Croes a expresa.


text:
Diaranzon un poco prome cu 1’or y 15 di madruga, un dama a pidi pa asistencia di Polis pa motibo cu el a fia un amigo di su yiu su Ford Explorer Blanco y e amigo no kier a dune su auto bek.
E
dama tabata den su Honda Crv color di oro y tabata tras di su Ford Explorer, el
a trata na varios ocasion di para e amigo pa pidi’e su auto, pero e amigo no
kier a para, p’e motibo aki e dama a hay’e obliga di pidi asistencia di Polis.
Mesora
varios patruya di Polis di Noord y Oranjestad a sali. Hopi liher nan a bin topa
cu e Ford Explorer aki na altura di Fermin’s bar. Mesora Polis a para e auto
aki y a bay atende cu e homber tras di stuur.
Polis
a papia duro cu e homber y nan a splik’e riba e consecuencianan cu e por a
hay’e aden y tambe nan a papia cu e dama.
Ambos
a bin compronde y despues e dama, kende t’e doño di e Ford Explorer a dicidi di
hiba e amigo di su yiu cas y asina tur cos caba sin problema.


text:
Ultimo dia di ‘Sports Administration Skills’
3 dia interesante di Workshop
Diaranzon anochi a tuma lugar e di 3 session di ‘Sports Administration Skills’. Topiconan manera Liderazgo y Maneho a wordo presenta door di Dave Martinus. Diederik Kemmerling a duna un splicacion y tips dicon Branding & Digital Marketing ta importante pa bo imagen. E proposito di e sesionan e ultimo dianan aki tawata pa ofrece conocemento basico di tur aspecto den Sports Administration cu ta necesario y importante pa ta un bon dirigente di un Federderacion.
Mester bisa cu tur 3 dianan tawata exitoso y cu COA lo sigui organisa diferente workshops pa asina juda mehora e Federacionan.


text:
Sektor privá i públiko ta traha huntu na un strategia teritorial-ekonómiko pa Kòrsou
Resientemente a organisá un tayer di trabou ku gruponan di interes di diferente sektor sosial pa papia tokante e desaroyo di un strategia teritorial-ekonómiko pa Kòrsou. E tayer di trabou ta den kuadro di reformanan den e maneho di teritorio i bienes. E Programa Teritorio i Bienes (Programma Grond en Vastgoed) ta forma parti di e Pakete Nashonal i ta konsistí di 12 proyekto ku ta dirigí riba reforma i profeshonalisashon e maneho di teritorio i bienes (inkluso atministrashon) di gobièrnu di Kòrsou.
Durante e tayer di trabou tres tema tabata sentral: turismo komo pilá ekonómiko, transishon di energia i e suministro propio di Kòrsou riba tereno di produkshon di kuminda. E temanan aki ta trese teritorio i ekonomia huntu. Pa papia tokante e temanan aki a invitá representantenan di gobièrnu, sektor privá, sindikato i institutonan di konosementu ku e ophetivo pa traha huntu pa yega na un strategia teritorial-ekonómiko pa Kòrsou den e próksimo periodo. No ta trata solamente e oportunidatnan (por ehèmpel transformá energia solar i di bientu den hidrógeno), pero tambe puntonan di atenshon (garantisá distribushon di energia miéntras demanda di hotèlnan ta sigui subi), un vishon ku ta komprometé, e strategia i e focus nesesario (manera seguridat di kuminda), eskohonan i kompromiso.
Organisashon di Trabou Temporal (TWO) a kontratá señor Henk Jagersma pa duna sosten komo eksperto na e Programa di Teritorio i Bienes. E programa aki ta kai bou di e responsabilidat di maneho di Ministerio di Tráfiko, Transporte i Trafikashon Urbano (VV&RP). Señor Jagersma a duna un presentashon durante di e tayer di trabou tokante di e desaroyo ekonómiko di Kòrsou den e último añanan i e eskohonan riba tereno di maneho di teritorio pa e ekonomia di Kòrsou di futuro.
Ministernan Charles Cooper (VV&RP) i minister Ruisandro Cijntje (MEO) tambe tabata presente na e tayer di trabou. MEO ta responsabel pa e parti di desaroyo ekonómiko ora konkretisá e strategia. Minister Cooper na apertura di e workshop: “Ta importante pa banda di e ministerionan di MEO i GMN, sektor privá tambe ta representá, pa asina tin koperashon di sektornan privá i públiko. Empresarionan ta forma e ekonomia, nan ta mira oportunidat i posibilidat. Gobièrnu por duna direkshon i kita opstákulo. Huntu nos ta ban hasié.” E minister a para ketu tambe na e kremp den ekonomia di e último añanan i e konsekuensianan pa futuro: “E enbehesimentu di poblashon ta bai kosta hopi sèn i ta sòru pa ménos entrada. Pa hopi aña kaba Kòrsou tin défisit riba su kuenta koriente di e balansa di pago, pasó nos ta importá mas ku nos ta eksportá, ku konsekuensia ku tur aña divisa di nos ekonomia ta bai den eksterior.” Pa kambia esaki mester sigui tres punto di enfoke: promové turismo, transishon di energia manera ya kaba menshoná i e strategia di produkshon di kuminda pa Kòrsou. Tantu minister Cooper komo minister Cijntje ta mira e importansia pa traha riba esaki ku algu di urgensia. E partisipantenan di e tayer di trabou tambe ta kompartí e vishon aki. For di esaki a sali diferente idea i inisiativa.
A palabrá den e reunion aki ku den e siguiente seshonnan lo traha riba diferente senario. Tambe a wak kon den futuro por duna e kolaborashon entre e diferente gruponan di interes forma, ku énfasis riba e determinashon di esnan involukrá i implementashon di un strategia teritorial-ekonómiko pa Kòrsou.


text:
E piloto cu a yega Aruba for di Jacksonville diaranzon, cu a test positivo na yegada a bira hopi malo y mester a wordo transporta cu urgencia pa hospital. Diahuebs merdia un total di tres ambulance a participa na e prome ayudo pa asina por a tranporte cu maximo urgencia.
Na prome instante e tabata bon di salud y no tabata duna simptoma. Cos a cambia diahuebs unda a pidi asistencia cu urgencia na su cas na Sta. Cruz.
Informacionnan obteni ta bisa cu e ta empeorando di salud, pero no grave. Pues toch e ta den un bon estado di salud, pero pa tur precaucion e lo keda interna den hospital.


text:
KÒRSOU TA LOGRA DI HAÑA 18.6 MIYON EURO DI UNION EUROPEO PA MANEHO SOSTENIBÈL DI AWA I SANIDAT
KÒRSOU TA LOGRA DI HAÑA 18.6 MIYON EURO DI UNION EUROPEO
PA MANEHO SOSTENIBÈL DI AWA I SANIDAT
Willemstad – Djamars dia 22 di novèmber 2022 tabata e klousura di e di 19 Foro Anual di Paísnan di Ultramar i Union Europeo organisá pa Komishon Europeo.
E foro a tuma lugá di 17 pa 22 di novèmber 2022 na Nouméa, Nieuw-Caledonië.
Riba e último dia, 22 di novèmber 2022, a tuma lugá den presensiá di Embahador Ard van der Vorst, akreditá na Nueva Zeelandia i representando Sekretario di Estado pa Asuntunan di Reino, Sra. Alexandra van Huffelen, un enkuentro entre Kòrsou i e 5 otro LGOnan Ulandés ku Sra. Jutta Urpilainen, Eurokomisario pa Relashon Internashonal.
Despues mas lat mainta Ministro Plenipotensiario, Sr. Carlson Manuel, a dirigí su mes na e konferensia. Den su intervenshon Sr. Manuel entre otro a gradisí na nòmber di Promé Minister sr. Pisas e Gobièrnu di Nieuw-Caledonië pa su hospitalidat i tambe Union Europeo pa tur e sostén ku Kòrsou a risibí durante di e añanan ku ta tras di lomba.
Tambe a bai palabranan di gradisimentu na e delegashon di Union Europeo na Georgetown, Guyana, pa e yudansa ku a bini ta ofresé na Kòrsou den e trayekto di programashon di e sènnan di desaroyo ku Kòrsou ta risibí di Union Europeo.
Na final di e foro aki nos por resumí ku e delegashon di Kòrsou, bou di liderazgo di Minister Plenipotensiario Sr. Carlson Manuel, a risibí di parti di e Eurokomisario di Relashon Internashonal, Sra. Jutta Urpilainen, e grato notisia ku pa e periodo di 2021 – 2027 Kòrsou lo risibí un montante di 18.6 miyon Euro pa e programa territorial di mas aña di nos país.
E plaka akí ta destiná pa ser invertí den sektor di “Water Management & Sanitation” ku ta enserá traha instalashon di purifikashon di awa nobo i renobashon di e instalashonnan eksistente.
Tambe nos Kòrsou a logra di haña e posishon di “Regional Authorizing Officer” (RAO) pa e periodo te ku 2027.
Promé Minister sr. Gilmar Pisas, lo ehersé e funkshon di RAO.
Durante di e Konferensia Ministerial di OCTA, kual a tuma lugá riba djaluna 21 di novèmber 2022, unánimamente Kòrsou a ser elehí komo e Presidente nobo di e Komité Ehekutivo di OCTA.
E funkshon aki lo ser ehersé pa sra. drs. Ann Groot-Philipps di Kas di Kòrsou.


text:
Programa Moveshon Online + COACHING
f84,95
6 siman un programa online (e programa ta kompletamente na hulandes) kon bo ta usa moveshon komo remedi. Bo ta wordu di coach dor di un leefstijl- i vitaliteitscoach.
Description
Wak riba e pagina aki pa mas informashon
Usa moveshon komo remedi, kon bo ta hasi esey?
Move pa bo bira mas fit, mas fuerte i mas salu!
Biba mas salu
Bira mas aktivo
Sinja tur kos tokante usa moveshon komo remedi
6 siman un programa online(e programa ta kompletamente na hulandes) kon bo ta usa moveshon komo remedi
Bo ta wordu di coach dor di un leefstijl- i vitaliteitscoach. E leefstijl- i vitaliteistcoach lo judabo jena tur e formularionan, judabo pa bo skohe lokual bo ke kambia (Leefstijl Switch).
Reviews
There are no reviews yet.
Only logged in customers who have purchased this product may leave a review.


text:
“Bo ta loco.” “Ta otro hende bo kiermen, no ami.” “Bo ta wak spirito.” “No ta ami bo a wak.” “Bo no ta corda kico bo a bisa?” “Stop di haci ridiculo.” “Bo ta demasiado emocional.” “Locual bo ta pensa ta absurdo.” “Bo ta abnormal.” “Tur ora bo ta exagera.” “Ami nunca a bisa esey.” “Bo ta imagina cos.” “Stop di ta dramatico.” “Bo no ta bon.” “Bo ta corda cos robes.” “Bo ta demasiado insigur.” “Stop di altera pornada.”
Esaki ta zona familiar? Esakinan ta tactica di manipulacion mental caracteristico pa dictadornan, lidernan di secta, narcistanan y abusadonan. E ta un forma di abuso mental cu ta wordo yama “Gaslighting”. E nomber ta deriva for di e obra di teatro di 1938 yama “Gas light” cual a wordo produci y presenta den forma di pelicula na aña 1944. Den e storia aki un homber ta asesina un muhe y ora su casa a cuminsa cuestiona su actuacionnan despues di e asesinato, e ta manipula e casa di tal forma, cu na cierto momento e casa ta cuminsa kere cu e ta birando loco. E termino ‘gaslighting’ como forma di manipulacion ta wordo uza desde añanan ‘60.
En corto, gaslighting ta encera e acto di haci of bisa cosnan pa sembra duda den un persona of miembronan di un grupo, cu e meta di pone nan cuestiona nan propio memoria, percepcion of estado mental. E ‘gaslighter’ ta gaña y ta nenga di a bisa of a haci algo, a pesar cu bo tin prueba di esaki. E ta bisa un cos y despues haci otro. No solamente locual e ‘gaslighter’ ta bisa ta relevante, pero tambe su accionnan relaciona cu locual e ta papia, cu ta inclui, entre otro, cambia cos for di luga, sconde cos, y elimina evidencia.
Asina e ta confundi’bo y tene’bo den un duda constante tocante su intencionnan y hasta ta pone’bo sinti bo mes culpabel pa pensa cos cu ‘no ta klop’.”
Den relacionnan sentimental, e accionnan ta cuminsa na un manera hopi subtil, y pa e motibo ey bo no ta ripara na prome instante. Nan por hasta zona sinceramente preocupa y capaz di puntra’bo si di berdad bo no ta corda algo y bisa’bo cu bo mester ‘slow down’, kisas bo ta demasiado druk y p’esey bo ta lubida. Pues e ta cuminsa na manera fini y e ta varia tambe. E gaslighter cu ta caba di yama’bo pa kens, por bira duna’bo un compliment pa un super bon idea cu bo a cont’e algun dia pasa. Asina e ta confundi’bo y tene’bo den un duda constante tocante su intencionnan y hasta ta pone’bo sinti bo mes culpabel pa pensa cos cu ‘no ta klop’.
Di experiencia propio como victima di gaslighting, y tambe como coach, mi conseho pa esnan cu ta reconoce esaki den nan pareha, ta: Take back your power.”
Un relacion cu un gaslighter ta un relacion sumamente toxico, cu a lo largo por hiba’bo den direccion di ansiedad, depresion, of otro problemanan mental, pa motibo cu bo ta bay kere cu en berdad bo tin un problema grave, cu ta parce di no tin solucion. Di experiencia propio como victima di gaslighting, y tambe como coach, mi conseho pa esnan cu ta reconoce esaki den nan pareha, ta: Take back your power. E persona aki kier eherce poder riba bo door di laga’bo sinti’bo mentalmente zwak y inferior. Deep down, bo sa esaki. Bo sa cu bo no ta loco. No sigui permiti esaki. Pone un paro definitivo na manipulacion. Corta e relacion aki na su raiz. No lo ta facil. E ta tuma curashi, pero e decision pa salba bo mes ta den bo man. Pidi ayudo si ta necesario. Tuma control bek di bo bida y bo salud mental.
Abo tawata den relacion cu un gaslighter? Si ta asina, sinti’bo liber pa comparti bo experiencia, entre otro cosnan cu e tawata haci of bisa, y kico finalmente a pone’bo tuma e curashi pa caba e relacion. E intencion ta pa conscientisa otronan y laga nan sinti cu nan no ta nan so, y cu semper tin un solucion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
E dianan di fiesta di fin aña ta cerca y hopi comerciante ta importando mas y mas producto pa bende incluyendo containers cu klapchi.
Departamento di Aduana kier sigui brinda un bon servicio na tur cliente pa’sina haya nan carga mas liher posibel. En conexion cu esaki Aduana ta conseha y ta pidi e importadornan di klapchi pa tuma bon nota di reglanan y e proceduranan cu tin stipula pa’sina e containers di klapchi por sali for di Waf Barcadera na tempo y sin stagnacion.
Den cuadro cu esaki Aduana ta pidi tur importador di klapchi pa tin nan tramitenan di declaracion yena cu e informacion cu ta regarda e carga corecto y manda esaki den Asycuda prome cu e barco yega.
Tuma nota cu si e declaracion di e cargacion di klapchi no ta den e systema di Asycuda prome cu e barco yega, esaki lo tin su consequencianan unda e container di klapchi lo wordo tuma den beslag.
Pa gana tempo pa cu e proceso aki y mirando cu tin hopi declaracion ta drenta diariamente durante e periodo aki, ta pidi pa manda e number di registracion di e declaracion di klapchi pa Aduana usando email info@douane.aw y esaki lo wordo pasa pa e seccion cu ta procesa e declaracion.


text:
ORANJESTAD,Aruba
Prome Minister Evelyn Wever-Croes:
Durante e evento di FUTURA pa ‘kickoff’ nan 2020 Innovation Agenda, Prome Minister a comparti cinco (5) proyecto di prioridad trategico cu lo cuminsa e aña aki den cuadro di Aña di Innovacion y Enseñansa.
E vision di innovacion y educacion en general di Gobierno di Aruba:
Innovacion ta un aspecto sumamente importante pa tur pais, industria, compania, y organisacion. E desaroyo riba tereno di tecnologia y automatisacion di ultimo añanan cu ta sosodiendo na un manera exponential tin un impacto grandi riba nos bida diario, con nos ta traha, y sigur riba e futuro di nos futuro generacionnan. Y e rol di e ser humano den esaki ta uno crucial.
Manera cu su exelencia gobernador di Aruba – Sr. Alfonso Boekhoudt – a indica den su discurso di aña nobo: ohala nos por aplica solucionnan di automatisacion den forma mas completo sin perde bista pa e factor humano cu ta sostene e automatisacion aki. Esaki sigur ta e punto di salida di Gobierno di Aruba. E ser humano ta y lo keda central den tur nos proyectonan di innovacion.
Den 2020 nos lo sigui enfoca riba habilidadnan nobo cu lo trece oportunidadnan laboral alternativo y diversificacion di nos economia. Den esaki educacion y life-long learning ta di sumo importancia. No solamente pa nos muchanan, pero pa tur persona interesa den desaroya nan habilidadnan, of siña habilidadnan nobo. Y esaki ta algo cu Gobierno ta enfocando riba dje, y e proyectonan di prioridad riba agenda, tur di un forma of otro ta promove esaki.
E cinco (5) proyectonan di innovacion cu ta prioridad pa Gobierno den 2020:
- eGovernment
- 100 Innovations.
- B-Lab Santa Cruz
- Future of Work Vocational Training
- eLearning 2.0
Prome Minister Evelyn Wever-Croes: “Cu esaki mi kier a oficialisa pa prome biaha den historia di nos pais hoben, Aña di Innovacion y Enseñansa, cu enfoke riba innovacion den enseñansa. Mi kier gradici e ekipo completo di FUTURA. Ora mi a asumi e encargo di Innovacion, mi tabata tin un deseo, un vision, un deseo di Innova Aruba, di prepara nos pais pa e retonan cu nos ta bay enfrenta den futuro. Especialmente pasobra mi tabata sa cu e retonan cu nos ta enfrentando ta hopi hopi grandi, y den circumstancianan asina, hopi facil como mandatario bo ta enfoca solamente riba paga candela. Y ta hopi candela nos a haya nos ta paga, ta manera un stoof cu 8 candela pareu, bo ta paga un, otro ta cende, y asina el a sigui.
Bou e circumstananan asina masha facil un mandario por lubida riba su vision, riba e vision pa su pais. Mi tabata sa tambe cu un vision sin un plan y sin accion, ta keda simplemente un soño, pues mi mester a percura pa tin un ekipo cu ta bay encarga su mes cu e plan y cu accion. Y den nos Chief Innovation Officer Varelie Croes, y henter e ekipo di FUTURA, mi a haya e ekipo aki. Mi a presenta mi vision y pa e no keda na un soño so, nan ta encarga cu e plan y cu accion. Tambe mi colega ministernan pa nan cooperacion y finlmente na Parlamento pa aproba e alicacion di fondo schaars cu nos tin. Sin boso, innovacion lo a keda na un soño.
Danki pa haci e soño di nos pais un realidad. Nos vision pa cu innovacion ta ambicioso y nos so no por logr’e. P’esey mi kier gradici cada un di boso cu ta colabora y coopera cu nos, boso cu ta adpota proyecto y ehecuta nan hunto cu nos. Ta hunto nos lo innova Aruba, y prepara nos futuro generacionnan pa enfrenta e retonan cu futuro lo trece”.


text:
Jackie Pham Nguyen y su tres yiu, Olivia (11), Edison (8) y Colette (5) nan tabata hunto y nan wela a bin cerca nan pa keda cu famia cu ainda tabatin electricidad. “Nos tabata pensa nos tabatin suerte pa motibo cu ainda nos tin coriente te cu atardi”, e mama ta bisa.
Ora cu e corienta a bay for di nan cas, nan a sende e chiminea y cuminsa hunga wega. Pa banda di 9:30pm. E mama ta hiba su yiunan drumi y e siguiente cu e sa ta cu e ta lanta den un camber den hospital. Polis a informa cu niun hende mas a sobrebibi.
Ta posibel cu nunca por haya sa e causa di incendio. Nguyen a bisa cu no ta corda locual a sucede pero e ta corda na e prome piso (mirando cu no por a subi na e camber di e muchanan) e tabata grita pa su yiunan lanta y nan bula cerca dje pa nan por a huy.
Aunke Nguyen no ta corda mucho di locual a pasa, Doug Adolph, vocero di ciudad di Sugar Land, a bisa CNN cu e mama mester a keda restringui fisicamente pa asina e no bolbe drenta e cas.
Adolph a bisa cu e becindario ta sin electricidad durante 8 ora, aunke Nguyen a sufri kemadura na su man, e ta bisa cu e perdida si su yiunan y mama ta inconmensurabel. “Mi curason ta kibra, mi nunca lo ta mescos.”
Honrando e muchanan
Sabiendo cu algun pregunta lo keda sin contesta, Nguyen a bisa cu lo avansa di un manera cu ta honra su yiunan y nan memoria adecuadamente. “Mi ta lamenta di perde nan, pero ta sinti honestamente ta un perdida tragico pa mundo cu e muchanan aki no por yega na biba di nan potencial y contribui na un sociedad manera nan por a haci.”
Un GoFundMe a ricibi mas di 275.000 dollar den donacion. El a bisa cu e kier pa ta sigur cu e placa lo keda usa pa un organisacion of un fundacion. “Mi kier haci algo duradero y significativo.”


text:
DELEGASHON DI KÒRSOU TA PARTISIPÁ NA TAYER TOKANTE KOMUNIKASHON I KRISIS SIBERNÉTIKO REGIONAL
MINISTERIO KONSERNÍ TRÁFIKO, TRANSPORTE I PLANIFIKASHON URBANO
DELEGASHON DI KÒRSOU TA PARTISIPÁ NA TAYER TOKANTE KOMUNIKASHON I KRISIS SIBERNÉTIKO REGIONAL
PUBLIKÁ RIBA 17 NOVÈMBER 2022
Willemstad – Riba 16 di novèmber, un delegashon di Kòrsou a partisipá na un tayer regional interaktivo tokante komunikashon i krisis sibernétiko. E delegashon tabata konsistí di Sr. Dwigno Puriel, Sekretario General di VVRP, Sra. Islelly Pikerie, Hefe di Gabinete di Minister Cooper, Sr. Rodriguez di Kuerpo Polisial, i Sr. Haile di Interpol. Esaki ta den kuadro di e siman sibernétiko di LAC4 ku ta tumando lugá na Santo Domingo.
Durante di e tayer aki, diferente orador a splika varios aspekto di e importansia di komunikashon durante un krisis sibernétiko.
A trata entre otro topikonan manera:
– mal uso di informashon den e mundu moderno di komunikashon,
– aspektonan fundamental di komunikashon durante un krisis,
– aspektonan fundamental di komunikashon di un krisis sibernetiko,
– kon pa maneha krisisnan sibernetiko.
Na final di e tayer, a diskutí den grupo tokante e mal uso di e informashon i kon por atendé ku esaki.


text:
Evento
Short Film Night
Otro siman Bureau MFA ta presenta su Short Film Night na MFA Noord, MFA Paradera y MFA Savaneta. Durante e anochi aki lo pasa 5 short film produci localmente. E evento aki ta pa personanan di tur edad y entrada ta completamente gratis. Pa mas informacion por yama MFA Paradera na 281-0005.
Nochi di Pelicula
Bureau MFA ta presenta Nochi di Pelicula pa henter famia durante e periodo di vakantie grandi. Esaki ta un evento gratis pa nos muchanan di bario y becindario. Bin cu famia y amigonan y disfruta di e peliculanan Coco, Ferdinand y Nut Job 2.
Bureau MFA cu anochi informativo conhuntamente cu Cuerpo Policial Aruba
Bureau MFA conhuntamente cu Cuerpo Policial Aruba ta organisa un anochi informativo encuanto “Prevencion di Crimen den Bario”. E anochi informativo aki lo tuma luga na tur tres MFA riba e siguiente fechanan: MFA Noord dia 6 di juni, MFA Paradera dia 13 di juni y MFA Savaneta 20 juni. Meta di e anochi informativo […]
MFA Paradera ta presenta: Anochi di Pelicula
Diahueps 21 Decemember MFA Paradera ta invita tur mucha y nan mayornan pa nos ultimo Anochi di Pelicula. Pues muchanan por trese kleechi y cusinchi pa disfruta di e pelicula ‘The Polar Express ariba nos Big Screen. Nos cushina ta bai tin popcorn ,snacks y drinks pa bende. Entrada ta completamente gratis.
Fiesta di Sinterklaas
MFA Paradera ta presenta Fiesta di Sinterklaas dia 5 di december di 5.00 pm pa 8.00 pm. Entrada lo ta AWG 15 pa mucha y ta inclui un snack, juice, saco di mangel y cupcake. Lo tin baile, wega pa mucha y competencia di pintamento. Inscripcion ta di 13 pa 17 di november na MFA […]
Anochi di Pelicula
Dia 3 di oktober MFA Savaneta ta organisa Anochi di Pelicula cu The Lion King. Orario ta di 7.00 pm pa 9.00 pm. Porta ta habri di 6.00 pm.


text:
Si Dios trata nos solamente den e rikesa di Hustisia, nos lo ta derotá sigur.
P’esei no ta tur ora nos por hasi yamada na e hustisia di Dios, paso nos no tin sufisiente hustisia pa preservá.
David a komprondé esaki. Mira parti di su orashon:
“Tene miserikòrdia di mi, O Dios, segun Bo miserikòrdia; segun e grandesa di Bo kompashon, kita mi transgreshonnan”.
Salmonan 51:1
Laga nos biba e momentu di purifikashon i dramamentu di mizerikòrdia, paso, e mesun trato ku nos duna na otro nos lo risibí di Dios.
E ta duna mi miedu i mi ta tembla!


text:
Duna bo opinion! Kompletá e Enkuesta Elekshon pa Tweede Kamer Hulanda Karibense 2021 ku chèns pa gana un di e très kuponnan di kompras na balor di $250!
Durante di transkurso pa elekshon, Rijksdienst Caribisch Nederland a tene un kampaña di informashon pa informá bo tokante e elekshon. Rijksdienst Caribisch Nederland tin hopi interes pa sa kiko tabata e efekto di e kampaña di informashon akí.
Pa esei, nos komo investigadónan independiente kier a hasi bo algun pregunta tokante e kampaña di informashon akí.
E enkuesta lo tuma aproksimadamente 5 minüt di bo tempu.
Bo kontestanan ta keda kompletamente anónimo i bo privasidat ta garantisá.
Di antemano masha danki pa forma parti di e enkuesta akí!
Kuminsá e enkuesta aki: https://nl.research.net/r/aworbonairetk_papiamentu?lang=nl_BQ
- Pakusnan por habri te mas lat promé ku dianan di fiesta
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut


text:
For di e momentu ku nan a ser papiá pa promé bia, e palabranan di profeta Isaias a ser imprimí, asta implantá, den nos konsiensia. Tin palabranan inolvidabel, kargá no solamente ku nifikashon sino ku speransa i ku promesa, palabranan manera “Dios ta ku nos” (Isa. 7:14, TLB), “Pasobra un yu a nase pa nos” (Isa. 9:6), “Tur vaye lo ser elevá” (Isa. 40:4), i “El a ser traspasá pa nos transgreshonnan, El a ser gòlpiá pa nos inikidatnan: e kastigu di nos pas tabata riba djE; i ku Su heridanan nos a ser kurá” (Isa. 53:5).
Palabranan ta krea kuadronan, imágennan, ekonan; palabranan pober ta krea kuadronan suak i pober; palabranan poderoso, refiná, bon formá ta krea imágennan poderoso i refiná i ekonan duru i firme. Esaki, naturalmente, ta splika dikon e palabranan di Isaias ta papia asina duru, asina firme na nos, asta despues di 27 siglo.
Den su poema di e sirbidó ku ta sufri, por ehèmpel (Isa. 52:13-53:12), Isaias ta trese un kuadro di e Mesias den resolushon mas fini ku kualke otro kaminda den Tèstamènt Bieu. E sekshon akí so ta sufisiente pa hustifiká e number “e profeta di evangelio”.
Plùs, su predikshon di Siro, pa nómber, un siglo i mei promé ku e rei Persa a konkistá Babilonia (Isa. 44:28-45:6), ta asina remarkablemente spesífiko ku algun erudito a atribuí hopi di Isaias na un “segundo Isaias” despues, un kreashon bashí di esnan inkapas pa mira mas leu ku e límitenan intelektual iritabel di imaginashon humano.
Ku un meskla úniko di simbolismo bibu, ritmo i balansa rítmiko inigualabel, kontrastenan dramátiko manera di Beethoven, i un fabrikashon riku di temanan profundo ku ta rekurí den un proseso simfóniko sofistiká di elaborashon i desaroyo kontinuo, e buki inspirá di Isaias ta un vehíkulo literario digno, pa pensamentunan divino ku ta mas haltu ku esun mundano manera e shelunan ta mas haltu ku tera (lesa Isa. 55:9). Asta den tradukshon, ku ta pèrdè e weganan di palabra evokativo i aliterashonnan di esun hebreo, e buki di Isaias tin poko igual den e historia di literatura, sea sekular òf sagrado.
Nos konosé su palabranan, asina elokuente, asina poétiko, asina amoshonal i poderoso, pero nos konosé e hòmber Isaias i e mundu den kua el a skirbi, a hasi orashon, i a profetisá? Segun ku e Imperio Asirio kruel tabata lanta na su haltura di poder, tabata un tempu di peliger aplastante. Pió ainda, e pueblo di Huda, e pueblo skohí, tabata hundiendo ainda mas profundo den debilidat moral. Avarisia i miseria tabata bringa den e kayanan. Den nan lucha pa rikesa òf sobrebibensia, algun tabata supla e gasnan narkótiko di euforia bano miéntras otronan tabata marchitá den desesperashon. Tratando na preservá e identidat di su nashon dor di saka un remanente for di un estado di negashon i ankra nan den realidat, Isaias a yama riba su pueblo pa kontemplá nan Dios, Esun Santu di Israel, e Kreador di shelu i tera, esun kende a konosé nan na nòmber i kende a primintí pa redimí nan for di kandela, pero solamente si nan lo a skucha, i obedesé.
Isaias tabata konsehá reinan. Ora e hilu frágil di e liña remanente di Dios tabata restringí na un siudat kondená pa legionnan asirio, tabata e palabranan profétiko di Isaias ku a fortalesé Rei Hezekias pa buska e milager ku tabata e úniko speransa di Herusalèm (Isaiah 36,37). Si Herusalèm lo a kai e ora ei, mas bien ku na e Babilonianan un siglo despues, e pólisa asirio di plama pueblonan konkistá por a eksterminá e identidat nashonal di Huda. Por lo tantu, lo no tabatin un pueblo hudiu for di kua e Mesias, e Salbador di mundu, lo a lanta.
E trimèster akí nos ta tira un bista riba Isaias, riba su palabranan, su tempunan, su difikultatnan, pero prinsipalmente riba su Dios, e Dios kende, e tempu ei komo tambe awe, ta sklama na nos: “No tene miedu, pasobra Ami a redimí bo, Mi a yama bo na bo nòmber; bo ta di Mi” (Isa. 43:1).
Dr. Roy Gane, un erudito hebreo, ta un maestro di Tèstamènt Bieu na e Seventh-day Adventist Theological Seminary riba e kampus di Andrews University, na Berrien Springs, Michigan.


text:
E skedjel di partido pa e di 20 Kopa Mundial di FIFA a wòrdu anunsiá awe 20 di òktober na Zurich, Suisa. 12 suidat na Brazil lo ta anfitrion di e 64 partido nan ku lo tuma lugá den e kopa. Sao Paulo lo ta testigu di e partido di apertura riba 12 di yüni 2014, miéntras ku Rio de Janeiro lo ta e lugá di enkuentro pa e final di torneo mas prestigioso di futbòl mundial.
E anfitrion Brazil lo wòrdu di lòt komo A1 i konsekuentemente nan lo hunga e wega di apertura na Sao Paulo dia 12 di yüni, 16.00 ora lokal di Kòrsou. Nan siguiente partido lo ta djamars 17 di yüni na Fortaleza, 18.00’or di atardi. Por último Brazil ta sera e ròndu di grupo djaluna 23 di yüni, 12.00’or di mèrdia na Brasilia.
Adishonal e orario di komienso di e diferente partido nan lo ta lo siguiente (orario lokal di Kòrsou):
Partido di Apertura: 16.00
Partido nan di Grupo: 12.00, 15.00, 18.00, 21.00
Ròndu di 16 / Kuart-final: 12.00, 16.00
Semi-final: 16.00
Partido pa di tres lugá: 16.00
Final: 15.00
Pa e skedjel kompletu klik aki.


text:
~POLIS A DAL BAHO MUNDO UN OTRO SLA DURO !! Dos Arubiano riba e boto ta deteni ~
ORANJESTAD, Aruba — Baho mundo a habri siman cu un sla duro atrobe, ora cu Polisnan Maritimo a descubri un cargacion grandi di droga, durante pleno transporte pa nos isla via lama, den vecindario di Santana di Cacho den Colony. A tuma e droga den beslag mientras cu e 2 sospechosonan ta den man di husticia, pendiente e investigacion cu a cuminsa awor.
Tabata dialuna pa 10:00am cu Polis a haya notificacion di un boto sospechoso. Di acuerdo cu e forma profesionla y strategico di atende casonan sospechoso asina, mesora Central di Polis a coordina pa manda patruya di San Nicolas pa Sero Colorado, pa maneha e situacion na tera, mientras cu a manda BP-2, e boto di Polisnan Maritimo, pa bay mesora na e sitio. Den menos di 5 minuut e boto di Polis a informa cu e ta na e sitio y a topa cu e boto cu e nomber “Porfin”.
E ekipo di Polisnan Maritimo a sigui cursonan masha pisa y extenso di con pa aborda botonan sospechoso. Pues e accion aki tabata pa pone den practica locual nan ta asina bon den dje. Asina cu Polisnan a subi riba e boto y a start cu nan control rutinario, a topa cu un cantidad considerabel di droga.
Considerando e hayazgo grandi aki, pa mas o menos 11:00am, Polis a detene dos homber Arubiano abordo di “Porfin”, kendenan awor lo mester bay duna cuenta di e droga encontra den e boto.
Polisnan Maritimo a pasa e caso y e detenidonan over pa e Departamento di Crimen Organisa cu awor lo continua cu e investigacion.
Ta importante resalta e hecho cu Polis ta conta cu e sosten y cooperacion di comunidad pa suministra informacion asina cu nota un movecion sospechoso y/of iregular. Asina por mira cu un “tip” importante awe a conduci na un accion relampago, kitando droga for di caya y garando esunnan cu ta haci nan mes culpabel na transporta y bende droga. Ta hunto so Polis y comunidad por percura pa tene nos isla mas sigur y un isla mas dushi pa biba.


text:
Cu e prome mita di 2016 tras di lomba Camara di Comercio y Industria Aruba (KvK) kier trece dilanti e cifranan di e Registro Comercial pa duna un bista di e desaroyo durante e ultimo añanan. E prome 6 luna di 2016 ta mustra cu e total di registracion a baha cu 70 cual ta un caida di 10% compara cu e prome 6 luna di e aña anterior. Na 2015 a registra un total di 680 empresa di cual ningun ta Offshore y na 2016 a registra 610 di cual uno ta Offshore.
E caida den e total di registracion ta wordo ocasiona door di e cantidad di registracion pa Naamloze Vennootschap (NV) y Eenmanszaak. Registracion pa lanta un NV a bai atras cu 20 registracion den 2016 y Eenmanszaak tin 50 registracion menos compara cu e mesun periodo pa 2015. Pa loke ta e otro sorto di registracion, e cantidad di registracion a keda practicamente mescos. Durante e ultimo añanan Vennootschap met Beperkte Aansprakelijkheid (VBA) a conoce un aumento di e cantidad di registracion y por tuma nota cu pa 2016 esaki a keda na 170. KvK ta duna di conoce cu e motibo di popularidad di VBA ta bin door cu bo por lanta un VBA bo so, sin ningun tipo di partnership, pero bo mester ta residencia na Aruba. E ta mas flexibel den su structura di maneho. Bo no ta rekeri un suma minimo di capital, bo ta liber pa scoge e idioma pa e decreto, sea Papiamento, Hulandes of Ingles. Un notario civil ta rekeri pa registra e VBA pero cambionan den su constitucion no necesariamente mester bai via un notario. E tipo Aruba Vrijgestelde Vennootschap (AVV) y Vennootschap Onder Firma (VOF) ta keda un tipo cu no ta hopi popular y en particular AVV cu ta un forma legal pa offshore business, ta sigui mustra cu no tin hopi registracion nobo pero si mas cancelacion ta wordo registra.
KvK por conclui cu e echo cu tin menos registracion di negoshi na Aruba durante e prome mita di 2016 por tin un posibilidad cu esaki ta bin door cu tin menos confiansa pa lanta un negoshi of tin un drempel socio-economico cu ta impedi esaki. A base di cifranan y dato colecta di encuesta di CBA cu e consumidor por haya e indicacion cu e situacion financiero di e consumidor no ta esun mas faborabel. Esaki ta haci cu e poder di compra ta keda abao y asina tin menos incentivo pa un comerciante (existente of potencial) habri un negoshi.